Teori Minda: Apa Yang Membezakan Manusia Dan Haiwan

Antara kemampuan terunggul yang dimiliki oleh manusia tetapi tidak dimiliki oleh haiwan ialah kemampuan untuk berteori tentang fikiran (thought) orang lain – dikenali sebagai Teori Minda (Theory of Mind).

Kita tidak mampu membaca fikiran orang lain secara langsung. Tetapi kita dapat berteori apa yang orang lain fikir berdasarkan gerak tubuhnya, gaya percakapannya dan perlakuannya.

Apabila kita lepak di restoran bersama rakan, kita mendapati rakan kita menempah air jarang, bukan air manis yang sentiasa menjadi kebiasaan masyarakat. Daripada kelakuan ini, kita akan berteori mengapa rakan kita berkelakuan begitu. Adakah dia mahu diet? Adakah kerana dia telah meminum banyak air manis pada hari tersebut? Apa yang kita teorikan mungkin kadangkala tersilap tetapi kemampuan ini memberikan kelebihan dan keupayaan untuk berkomunikasi dengan baik.

Keupayaan ini sampai ke tahap kita mampu berteori sekumpulan manusia berhampiran sedang bergosip berdasarkan raut wajah mereka dan kata-kata kunci yang keluar daripada pertuturan mereka walaupun kita tidak mendengar keseluruhan. Dengan keupayaan ini kita mampu berteori sama ada seseorang itu sedang marah, sedang bergegas ataupun sedang dalam bahaya.

Keupayaan ini nampak remeh dan tidak begitu signfikan tetapi keupayaan ini merupakan salah satu faktor kecekapan berorganisasi. Signifikannya keupayaan ini dapat kita lihat pada individu yang autistik. Kita sering mendapati individu autistik mengalami kesukaran untuk bersosial dengan baik dan mereka kelihatan janggal apabila bersosial. Antara sebab utamanya ialah mereka tidak mempunyai keupayaan Teori Minda dengan baik. Mereka tidak mampu memahami niat seseorang apabila berinteraksi. Mereka tidak mampu bertindak balas dengan baik terhadap emosi seseorang.

Keupayaan ini yang meningkatkan kecekapan kita berkomunikasi antara satu sama lain. Menjaga hati orang lain ketika berbual merupakan salah satu keupayaan Teori Minda. Melihat raut wajahnya dan apa yang dituturkan, kadangkala kita tidak mahu menuturkan perkara yang berpotensi mengguriskan hatinya.

Sensitiviti kita terhadap orang lain menjadikan kita dapat bekerjasama dan berkomunikasi dengan cara yang rumit tetapi cekap dan berkesan. Keupayaan ini yang membuatkan kita mampu membaca dan bertindak balas terhadap emosi orang lain dengan baik.

Apabila dibandingkan dengan haiwan lain, perkembangan manusia agak perlahan. Kucing telah mampu berjalan dengan baik dalam tempoh 4 minggu. Bayi manusia pula mengambil tempoh sekitar 1 tahun lebih hingga 2 tahun baru dapat berjalan. Itu pun belum dapat berjalan dengan baik.

Bayi ada kelakuan yang unik, selain menangis, ia akan menggunakan jarinya untuk dapatkan sesuatu. Ia akan tunjuk jarinya ke arah sesuatu untuk mencapai matlamatnya. Kelakuan ini menandakan bayi itu faham dengan hanya menggunakan jari, ibu bapanya akan faham apa kehendaknya. Bayi juga berkecenderungan melihat jari ibunya sekiranya si ibu ada tunjuk ke arah mana-mana.

Teori Minda telah bermula sejak bayi lagi. Apa yang menjadikan bayi manusia itu istimewa ialah ia cuba untuk berkomunikasi menggunakan gerak tubuh dan jarinya.

Pada umur sekitar 4 tahun, kanak-kanak berpotensi untuk menipu. Dengan keupayaan Teori Minda, manusia dapat menipu dengan lebih cekap sepertimana cekapnya kita berkomunikasi. Kita sering melihat orang yang menipu tidak akan tatap wajah kita dengan baik. Matanya melilau kira dan kanan, ayatnya kadangkala tidak tersusun dengan baik.

Ini bermakna kita sendiri sedar manusia berupaya mentafsirkan ataupun berteori tentang niat kita hanya berdasarkan raut wajah dan susunan cerita. Penipu yang baik dapat bertenang dan menyembunyikan sebarang bentuk tafsiran dan teori yang membawa kepada keraguan orang yang ditipu.

Keupayaan ini sampai ke peringkat kita dapat bekerjasama dalam rangkaian yang besar dan fleksibel. Keunikan manusia dalam bekerjasama ialah kita dapat bekerjasama dengan orang yang tidak dikenali. Sifat ini tiada pada haiwan. Banyak spesis haiwan yang bergerak secara berkumpulan untuk mencapai objektif, tetapi mereka tidak mampu bergerak dalam kumpulan yang besar seperti serigala dan singa.

Singa perlu mengenali secara peribadi antara satu sama lain untuk bekerjasama. Singa tidak dapat bekerjasama dengan singa lain yang tidak dikenali. Malah, pada setiap masa, mereka bergaduh antara satu sama lain merebut habuan. Kita juga tidak menafikan terdapat banyak juga haiwan dapat bekerjasama dalam kumpulan yang besar seperti semut dan lebah.

Tetapi mereka juga perlu bekerjasama dengan serangga yang dikenali. Semut mengenali antara satu sama lain melalui bauan yang dirembeskan. Koloni yang berbeza menghasilkan bauan yang berbeza. Sekiranya terdapat semut yang berbeza baunya daripada koloni yang ia duduki, semut itu akan diserang. Semut akan hilang bauan koloni asalnya apabila meninggalkan koloni tersebut terlalu lama.

Paling menakjubkan ialah dengan kerjasama antara orang asing yang tidak dikenali, manusia begitu fleksibel dalam kerjasama tersebut. Apabila dalam bahaya, apabila memerlukan perubahan dan apabila mahu mencapai objektif dengan lebih cekap, manusia dapat mengubah pelbagai bentuk kaedah bekerjasama.

Ini adalah ramuan utama kejayaan syarikat gergasi seperti Google, Microsoft, Walmart, Amazon, Volkswagen dan McDonald’s. Amazon mempunyai pekerja seramai 1,125,300 dan Walmart pula mempunyai pekerja hingga 2,200,000. Mustahil bagi setiap pekerja ini mengenali rakan sekerjanya yang lain seramai jutaan orang.

Malah, dalam satu syarikat kecil pun, amat jarang suatu pekerja itu mengenali secara peribadi semua pekerja-pekerja dari jabatan lain. Dengan kerjasama unik ini, Microsoft dapat menghasilkan komputer dan perisian yang dapat memberikan manfaat kepada umat manusia. Google dan IBM dapat mengembangkan pengetahuan saintifik dalam kecerdasan buatan (artificial intelligence). NASA dapat menerbangkan manusia ke Bulan. Apple dan Samsung dapat keluarkan produk telefon pintar yang saban tahun semakin maju. BMW dan Mercedes dapat mengeluarkan produk kereta yang canggih. Kerjasama yang unik ini juga merupakan ramuan utama kejayaan manusia membentuk angkatan tentera yang besar.

Ketika Perang Dunia, seramai 40 juta manusia terkorban kerana kerjasama dalam pasukan tentera Paksi (Axis) dan pasukan tentera Persekutuan (Allied). Kerjasama unik ini juga merupakan ramuan utama manusia dapat membangunkan bandar Catalhoyuk – bandar pertama dunia sekitar 9,000 tahun lalu yang terdiri daripada 10,000 manusia.


Sectumsempra: Sumpahan Ciptaan Severus Snape

Kebijaksanaan dan kepandaian Severus Snape sebagai seorang ahli sihir sejak menginjak umur yang masih setahun jagung tidak dapat dipertikaikan. Ketika zamannya, hanya terdapat tiga orang yang menyinar di Hogwarts sebagai ahli sihir yang bijak; Severus Snape, Lily Evans dan Remus Lupin. Ketiga-tiga ahli sihir yang sebaya ini mengenali antara satu sama yang lain, namun antara ketiga mereka, Severus Snape lah yang paling menyerlah sekali.

Severus Snape, seorang ahli sihir berdarah campuran, juga digelar Putera Berdarah Kacukan (Half Blood Prince) merangka suatu pembalasan terhadap The Marauders yang sering membulinya yakni James Potter, Sirius Black, Remus Lupin dan Peter Pettigrew. Atas kebijaksanaan kurniaan Tuhan, maka terciptalah suatu sumpahan yang sangat menakutkan.

Etimologi

Sectumsempra. Sectumsempra berasal dari dua perkataan Latin, ‘seco’ yang bermaksud untuk memotong dan ‘semper’ yang bermaksud selamanya. Pelbagai istilah diwujudkan sama ada, ‘untuk memotong selamanya’ atau ‘memisahkan selamanya’. Apa pun, Sectumsempra merupakan sumpahan yang sangat menakutkan dan kejam sekali.

Kesan Sumpahan

Kesan daripada sumpahan yang dikenakan ini ialah kesan torehan yang dalam serta haemorrhaging atau pendarahan. Menurut sumber, ia diibaratkan sebagai pedang yang sekali tusuk dengan dalam. Mengikut zaman, kesan sumpahan ini berevolusi kepada tahap yang semakin buruk dan teruk, sehingga boleh menyebabkan kecacatan kekal sekiranya tidak sempat diubati.

Penggunaan

Jun 1976

Sumber mempercayai Snape pertama kali menggunakannya kepada James Potter ketika alam persekolahannya sekitar tahun 1976. Ketika itu peperiksaan O.W.L baru sahaja selesai, menandakan permulaan untuk membuli Snape.

Hal ini mendorong beliau menggunakan sihir ini, pada ketika itu pada tahap yang ringan dengan torehan yang sedikit dalam tanpa pendarahan. Remus Lupin yang sememangnya bijaksana mengetahui tentang ciptaan Severus Snape itu namun tekad berdiam diri.

Sekitar Mei, 1997

Pada awal tahunnya, Harry Potter menemui buku yang dimiliki Snape di bawah hak nama, Putera Berdarah Kacukan (Half Blood Prince). Snape sememangnya seorang yang sangat fokus, banyak sihir dan sumpahan yang diberitahu gurunya ditulis di dalam buku. Harry Potter pula berguru dari buku tersebut, terutama beberapa sihir yang mudah seperti Levicorpus.

Harry Potter pada mulanya berniat menggunakan sihir Sectumsempra kepada Cormac McLaggen secara suka-suka kerana dia terlalu menjengkelkan mengikut pandangan Hermione Granger. Namun, niatnya terbantut ketika mengikuti Draco Malfoy sehingga terajdinya pertarungan antara mereka berdua.

Harry Potter yang mulanya mengingatkan bahawa Sectumsempra merupakan suatu sihir biasa seperti Levicorpus, mengenakan sihir itu kepada Malfoy dengan jangkaan Malfoy hanya berasa sakit dalam kadar sedikit.

Namun jangkaannya meleset apabila pendarahan berlaku secara ekstrem. Sumber mengatakan sumpahan tersebut berevolusi sehingga menyebabkan kesakitan ekstrem tidak seperti yang berlaku ketika zaman dahulu.

Snape perasan akan hal itu, segera menyembuhkan Draco Malfoy dengan Vulnera Sanentur dan beberapa sihir lain supaya kesembuhan yang tepat dapat dicapai. Akibatnya, Harry Potter dihukum dan perlu ke kelas tahanan.

Menurut McGonagall, Harry merupakan insan bertuah kerana mengikut perkiraannya, Snape akan membuang pelajar sepertinya. Harry Potter sendiri sebenarnya tidak berniat menyakiti Malfoy sebegitu rupa meskipun dia memang tidak menyukai Malfoy. Muncul juga sifat bersalah dalam dirinya sendiri.

Pada bulan yang sama juga, Harry Potter sekali lagi menggunakan sihir Sectumsempra terhadap Snape ketika berlakunya gempuran besar-besaran Death Eater setelah kematian Albus Dumbledore.

Perasaan marah bercampur sedih membuatkan Harry cuba mengenakan sumpahan ini terhadap perekanya sendiri, namun apakan daya, perekanya itu mampu menghalang. Ketika itu jugalah Snape merungkaikan rahsia bahawa dialah Putera Berdarah Kacukan yang dicari Harry Potter selama ini.

27 Julai 1997

Ketika berlakunya Pertempuran 7 Potter, George Weasly terkena sumpahan Sectumsempra oleh Death Eater ketika menyamar menjadi salah satu Harry Potter menggunakan Polyjuice Potion. Death eater yang pada mulanya menyasarkan Remus Lupin, tergelincir dan terkena telinga George Weasly.

Ketika dibawa ke Burrow, Remus sudah mengagak siapakah gerangan penyerang tersebut, tidak lain tidak bukan Snape sendiri. Hal ini kerana hanya Snape mengetahui tentang sumpahan tersebut. Malangnya, telinga George Weasly tidak lagi boleh disambung atau disembuhkan kerana telinga itu memang sudah terputus.

Kepandaian Severus Snape dibutikan melalui ciptaan hebatnya semenjak dia di alam persekolahannya lgi. Memetik kata-kata Sirius Black,

“Snape knew more curses when he arrived at school than the half kids in seventh year”.

Artikel dikirimkan oleh MYpotterhead untuk The Patriots.


Kacau Ganggu Kes Adib: Peguam Negara (AG) Mesti Letak Jawatan

Tanggal 26 November 2018, seorang pegawai bomba bernama Mohd Adib dipukul/ dibelasah perusuh ketika menjalankan tugas memadam api kebakaran di Kuil Seafield dan dimasukkan ke hospital. Pada 17 Disember, Mohd Adib menghembus nafas akhirnya di hospital. Sehingga hari ini, sudah 6 bulan rakyat Malaysia, tak kira bangsa, agama dan politik menunggu pengadilan untuk arwah Adib yang masih tidak nampak penghujungnya.

I: INKUES

Peguam Negara (AG) menjanjikan bahawa inkues akan diadakan untuk mencari kebenaran punca kematian Adib. Tetapi apa yang berlaku amat mencurigakan dan mendukacitakan.

Di dalam mana-mana inkues, AG sepatutnya tidak berpihak untuk mencari kebenaran. AG adalah “conducting officer” di dalam inkues dan bukan pendakwaraya.  Maka mesti terbuka kepada mana-mana bukti dan teori untuk mencari kebenaran.

Tetapi malangnya, di dalam kes Adib, jelas AG telah memihak kepada satu rumusan dan cuba menutup rumusan lain. Sebelum inkues selesai, AG sudahpun mengeluarkan afidavit di Mahkamah bahawa kematian Adib bukan disebabkan dipukul.

Ini jelas AG berpendirian berkenaan kes ini dan sebenarnya boleh didakwa menghina mahkamah. Pendirian AG ini lebih jelas dibuktikan apabila Syazlin menyoal teori AG ini di mahkamah, AG berpendapat bahawa Syazlin telah “mengambil bahagian dengan aktif” menentang pendirian AG. (Ini alasan AG sendiri).

Dan apabila mendapati saksi pakar utama AG “dimalukan”, AG cuba pula menggantikan Syazlin di saat akhir inkues dan mengarahkan Syazlin ditukar dengan memberi alasan yang tidak munasabah.

Ini jelas salah, tidak adil dan mengacau ganggu prosiding.

Tun Abdul Hamid (bekas ketua Hakim Negara) menulis dan berkata:

“Di sini jelas kesilapan Tommy Thomas:

i. Beliau tidak boleh terima tindakan Syazlin membawa masuk keterangan Prof. Dr. Shahrom (saksi pakar di bawa Syazlin) yang memberi keterangan yang bercanggah dengan keterangan Dr. Ahmad Hafizam (saksi pakar AG). Ertinya, beliau telah mengambil pendirian menerima keterangan Dr. Ahmad Hafizam dan menolak keterangan Prof. Dr. Shahrom, sekaligus melepaskan perusuh- perusuh itu daripada sebarang liabiliti.

Ini adalah satu inkues untuk mencari sebab kematian Adib, bukan satu kes jenayah di mana Pendakwa Raya menjalankan pendakwaan. Biar apa pun pandangan peribadi Tommy Thomas, sebagai Pendakwa Raya, beliau tidak boleh memihak kepada mana- mana pihak.

Dalam inkues Teoh Beng Hock, peguam-peguam yang mewakili keluarganya memanggil seorang pakar forensik dari Thailand yang memberi keterangan yang bercanggah dengan keterangan pakar forensik  yang dipanggil oleh Pendakwa Raya.

ii. Beliau mengambil pendirian bahawa Pendakwa Raya mewakili Kerajaan Malaysia dalam inkues itu. Maka, peguam Kementerian dan Jabatan Bomba hendaklah mengambil pendirian yang sama dengan pendirian Pendakwa Raya dan Kerajaan Malaysia. Itu salah.

Kehadiran Pendakwa Raya dalam inkues itu bukan untuk mewakili Kerajaan Malaysia dan keterangan yang dibawa masuk oleh peguam Kementerian dan Jabatan Bomba tidak semestinya sama dengan apa yang dibawa masuk oleh Pendakwa Raya. Kedua-duanya membantu mahkamah mencari sebab kematian Adib, bukan untuk menang kes.

….Kita berada di peringkat inkues untuk membantu Koroner mencari sebab kematian Adib. Pendakwa Raya tidak boleh memaksa Kementerian menerima pendiriannya mengenai sesuatu keterangan. Beliau tidak boleh mengarahkan Kementerian menarik balik pelantikan peguam yang dilantik oleh Kementerian kerana peguam itu membawa masuk keterangan yang bercanggah dengan keterangan yang dibawa masuk oleh Timbalan Pendakwa Raya. Itu beliau perlu faham.”

II: ANTARA PUNCA UTAMA KESALAHAN AG: TIDAK MEMAHAMI UNDANG-UNDANG

Tun Hamid berkata:

“Kesimpulannya, kesilapan Tommy Thomas dalam hal ini ialah beliau fikir Pendakwa Raya mewakili Kerajaan Malaysia dalam inkues itu. Oleh itu Kementerian dan Jabatan Kerajaan mestilah mengikuti pendiriannya mengenai sesuatu keterangan; Kementerian dan Jabatan Bomba mesti diwakili oleh pegawai Pendakwa Raya yang semestinya akan mengikut telunjuknya…

Maka Kementerian dan Jabatan Bomba pun terpaksalah melepaskan tanggungjawabnya terhadap bekas pegawainya yang mati semasa bertugas untuk melihat bahawa keadilan berlaku kepadanya. Keluarganya dianggap seperti musuh….”

Oleh sebab kegagalan beliau memahami peranan beliau sebagai AG dalam Inkues, AG telah mengacau ganggu dengan mengarahkan pembuangan Syazlin dari mewakili pihak Bomba..

III: AG KONFLIK

Dari asal pihak bomba mengambil pandangan Adib tidak dilanggar oleh mereka sendiri. Dengan menukar Syazlin dengan pegawainya, sudah tentu AG mahukan pegawainya mengikut telunjuknya dalam mewakili pihak bomba. Kalau tidak kenapa mahu menukar Syazlin? Pihak bomba sepatutnya dibenarkan mengajukan pandangan mereka. AG sebenarnya berada di dalam kedudukan konflik dan bertentangan dengan kepentingan bomba yang dipegang selama ini..

IV: APA YANG KITA MAHU UNTUK KES ADIB

Kita mahukan seorang AG yang memahami peranannya supaya keadilan dipertegakkan. Peranan AG yang kita mahu lihat di dalam kes Adib jelas diungkap oleh Tun Hamid seperti berikut:

1. Memahami peranan Pendakwa Raya dalam inkues itu;

2. Jangan menyebelahi mana-mana pihak;

3. Kemukakan keterangan yang ada padanya;

4. Jangan cuba menghalang keterangan yang bercanggah dengannya;

5. Berilah kebenaran kepada Kementerian untuk melantik Syazlin atau mana-mana peguam lain untuk mewakili Kementerian, Jabatan Bomba, dan keluarga Adib;

6. Dalam inkues, jangan mengambil pendirian menerima sesuatu keterangan dan menolak yang lainnya dan menghendaki Kementerian dan Jabatan Bomba mengambil pendirian yang sama.

7. Jangan singkirkan Adib; dan

8. Biarlah Koroner memperolehi semua keterangan yang berkenaan untuk membolehkannya membuat keputusan yang betul dan adil.”

Ini adalah makna keadilan untuk kes Adib..

V: APA YANG KITA MAHU DARI PETISYEN INI

Oleh kerana AG gagal memahami peranan beliau di dalam inkues Adib, mengambil pendirian ke atas punca kematian sebelum kes ini diputuskan dan mengacau ganggu kes ini dengan mengarahkan Syazlin dibuang, beliau tidak layak lagi menjadi AG. Kedudukan AG adalah untuk menegakkan keadilan tetapi apa yang berlaku ialah beliau sendiri menggangu gugat keadilan. Beliau telah mungkir janji untuk mencari kebenaran di dalam Inkues dengan seadilnya.

Demi keadilan. Demi Kebenaran.

AG mesti letak jawatan.

Tandatangan Petisyen di sini >>http://chng.it/SK2ggjMQTandatangan Petisyen di sini >>http://chng.it/SK2ggjMQTandatangan Petisyen di sini >>http://chng.it/SK2ggjMQ

KONGSIKAN, SEBARKAN

– PENDUKUNG PERLEMBAGAAN


Warkah Terbuka Untuk Menteri Agama: Apa Yang Patut Dikenang Di Cordoba?

Ke hadapan kekandaku Dr Mujahid Yusof Rawa,
adinda di sini antara yang dicuit hati ketika membaca warkah penuh romantis
kekanda kepada adinda Nurul Izzah dari bumi Cordoba. Warkah tersebut telah
menarik sekelumit perhatian adinda untuk mencoretkan sebuah lagi warkah, tetapi
ditujukan kepada kekanda menteri agama sendiri. Mohonlah dihayati seperca
pintal minda adinda ini untuk sama-sama kita mengambil pengajaran.

Kekanda sebagai menteri agama apabila menjejak kaki ke bumi Andalusia, seharusnya yang dikenang bukanlah seorang janda rupawan sambil mengarang ayat-ayat puitis yang kemudian mendatangkan 1000 cerca kepada batang tubuh kekanda, lalu membuka pintu fitnah yang lain. Di bumi Cordoba itu, yang seharusnya bikin kekanda tidak tidur malam ialah mengenangkan betapa beratus tahun yang lalu, di bumi itulah pernah berdiri sebuah tamadun agung selama 800 tahun yang lalu di bumi sana. Seharusnya warkah sebagai menteri agama di bumi Cordoba kepada umat Islam di Malaysia, mengajak kami untuk mengulangi kegemilangan yang dilakukan oleh saudara seagama kami di bumi Cordoba.

Kekanda, di Cordoba, kita seharusnya mengenangkan keagungan tamadun Islam melahirkan ahli falsafah agung, ulama yang tak tertanding, saintis terbilang dan muslim sejati. Kenanglah nama Ibn Rusyd yang dikenali sebagai ahli falsafah paling agung yang pernah lahir dalam Tamadun Islam, sehinggakan buah fikirnya mencetuskan zaman rasionalisme di Eropah, membawa Eropah keluar dari zaman kegelapan yang melanda mereka sebaik sahaja runtuh dua jantung peradaban mereka iaitu Yunani dan Rom. Kenanglah perbahasan teragung antara Ibn Rusyd-Imam Ghazali-Ibn Sina dalam sejarah, atau bagaimana Averroes ialah nama kedua terbesar dalam dunia akademik Barat selepas Aristotle.

Atau mungkin kekanda harus mengarang buah pena
mengenangkan kehebatan yang dimiliki oleh Perpustakaan Diraja Cordoba.
Perpustakaan ini dibina oleh Khalifah Amir Abdul Rahman II pada zaman awal
pemerintahannya ini dikatakan mempunyai kira-kira 400 – 600 ribu buah naskah
buku di dalamnya dari segala bidang. Seorang rahib dari Jerman mengatakan
bahawa Cordoba ketika itu ialah “mutiara dunia” yang bermaksud kerana ketika
dia sampai ke sana, kota itu mempunyai 70 buah perpustakaan besar bersama 3000
buah masjid yang dibina di serata tempat. Dikatakan bahawa tiada mana-mana kota
Kristian pada waktu itu mempunyai perpustakaan seagung umat Islam seperti mana
di Cordoba, apatah lagi mahu dibandingkan dengan Darul Hikmah di Baghdad.

Atau kenanglah kewujudan Universiti Cordoba yang tidak pernah memberi diskriminasi kepada siapa penuntutnya, sehingga menarik perhatian seluruh Eropah. Hanya dua universiti di dunia ketika itu yang mampu menandingi kehebatan Cordoba iaitu Universiti Al-Azhar di Mesir dan Universiti Nizamiyah di Baghdad. Ketiga-tiga universiti agung ini ialah di bawah empayar umat Islam dan ia setaraf seperti Oxford, Havard dan juga Cambridge seperti hari ini.

Adalah sangat sayu melihatkan bagaimana kekanda
tidak menggunakan kesempatan ini untuk memperkenalkan kami dengan para ulama
yang tumbuh seperti cendawan selepas hujan, memberikan pencerahan laksana
pelangi kepada umat Islam di Malaysia. Bidang-bidang
seperti Fiqh, Tassawuf, Hadith semuanya dibincangkan dengan penuh ilmiah oleh
para pewaris nabi ini. Malang sekali laungan nama al-Khusanni, Abu Ayman, Ibn
Hazim, Isa ibn Dinar, Ibn Abd Badr tenggelam dalam warkah menteri agama untuk
seorang janda rupawan.

Andalusia menyaksikan kebanyakan perkara pertama
di dunia. Daripada orang pertama yang mencuba untuk terbang, atau kawah pertama
di bulan yang dinamakan atas nama seorang sarjana daripadanya iaitu Ibn Firas,
kepada jambatan pertama di dunia dan novel falsafah pertama di dunia yang
dikarang oleh Ibn Tufail.

Lebih menyedihkan Eropah dan Barat lebih tahu
untuk megenangkan keagungan Andalusia berbanding menteri agama sendiri.
Tanyalah kepada Leornado Fibonacci of Pisa yang telah menulis buku Liber aba’ci
yang menjadi asas kepada ahli matematik di Eropah atau pakar matematik terkenal
dari Vienna iaityu George Purbach tidak akan mampu menempah nama dalam sejarah
kalau tidak kerana belajar di Andalusia sendiri atau merujuk kepada karya-karya
agung ahli matematik umat Islam seperti Ibn-Al-Zarqiyali.

Bidang perubatan meraih zaman kemuncaknya di Andalusia. Abu al-Qassim Khalaf bin Abbas Al-Zahrawi telah menghasilkan sebuah ensiklopedia perubatan yang lengkap yang dinamakan sebagai Kitab-Al-Tasrif manakala antara peraturan am paling awal, atau kod etika dan undang-undang awal telah dibincangkan oleh Ibn Rusyd (melalui kitabnya al-Kuliyyat fi Al-Tabib) dan Ibn Hazim dalam bidang perubatan masih lagi dikenang sehingga hari ini. Etika yang dilihat pada doktor-doktor hari ini salah satu pencadangnya ialah Ibn Hazim mencadangkan agar seorang doktor mestilah berambut kemas, memotong kuku dengan pendek dan berpakaian bersih.

Para ilmuwan Islam di Sepanyol dicatatkan telah mencipta banyak alat astronomi terkenal dan antaranya ialah astrolab. Karya-karya karangan Abi Ma’syar dan Khuwarizm diterjemahkan ke dalam Bahasa Latin oleh sarjana Eropah seperti Aderald of Bath dan John Of Seville. Nama agung dalam bidang astronomi terlalu ramai. Misalnya, Janir Ibn Affah dikatakan telah berjaya membuat cerapan terhadap Planet Musytari dan Zuhal. Al-Zaqarli dicatatkan telah menciptakan alat-alat astronomi yang sangat tepat seperti jam air yang mampu menentukan waktu sepanjang hari dan meramalkan gerhana bulan. Bukunya yang bertajuk Book Of Table telah dipelajari di seluruh Eropah.

Tokoh agung dalam bidang sains kimia turut lahir di peradaban Islam di Andalusia. Siapa tidak kenal dengan nama Geber atau nama bahasa arabnya Jabir yang menemui asid sulfrik, asid nitric dan asid nitro muriatik. Abbas bin Firnas pula telah menemui cara menghasilkan kaca daripada Kristal, bahkan dicatatkan bahawa mampu menghasilkan guruh dan kilat rekaan di dalam makmalnya.

Kalau sempat kekanda menteri agama berada di Al-Hambra, hadaplah pandangan pada sebuah istana agung umat Islam yang dibina di Granada. Tataplah istana yang pernah menjadi perbualan dunia suatu masa dahulu. Seni binanya sunggguh indah memukau mata sesiapa yang menjejakkan kaki ke dalamnya dengan lebih 10,000 hiasan kaligrafi di pahat pada setiap inci istana Al-Hambra.

Al-Hambra juga terkenal dengan kewujudan taman-taman botani yang terdapat di dalam kompleks istana. Taman ini dikatakan mempunyai pelbagai spesies tumbuhan yang di bawa dari kawasan luar Granada. Tumbuhan di dalam taman ini dijadikan bahan kajian para ilmuwan Islam yang bertugas di istana. Taman Singa ialah taman botani yang sangat terkenal di dalamnya dan namanya diambil daripada rekaan air pancutan di bahagian tengah taman yang dihiasi dengan ukiran 12 singa.

Ketika runtuhnya penguasaan umat Islam di bumi
Sepanyol, kita menyaksikan bagaimana Muhammad XII menangis persis anak kecil
sebelum ditegur oleh ibunya janganlah kau menangis seperti wanita untuk sesuatu
yang kau tidak mampu pertahankan seperti seorang lelaki dewasa. Tahukah kekanda
menteri apakah yang menyebabkan seluruh keagungan ini diragut dari tangan umat
Islam selepas 800 tahun mekar mewangi di bumi Sepanyol?

Antara faktornya betapa tegarnya umat Islam bekerjasama dengan para harbi demi kuasa. Gabenor Daerah Balansiah (Valencia), Abu Zaid ketika berdepan dengan rakyatnya yang memberontak, telah memalingkan wajahnya kepada Raja Kristian Choinawi untuk membantu menghapuskan pemberontakan tersebut. Akibatnya, Abu Zaid terpaksa memberikan beberapa kawasan kepada Choinawi dan membayar jizyah tahunan kepadanya. Atau kenanglah ketika Muhammad XII telah meminta bantuan kepada Ferdinand dan Isabella untuk mendapatkan semula haknya ke atas Granada dari pakciknya.

Ternyata, bantuan daripada dua pemerintah Kristian ini ada harganya. Muhammad XII bersetuju untuk menjadikan Granada sebagai kerajaan jajahan di bawah Ferdinand dan Isabella, raja dan permaisuri dari Castille dan Aragon, dan tidak mahu campur tangan dengan menghalang penaklukan Kristian ke atas Málaga. Kerjasama dengan para harbi tidak pernah memberi manfaat kepada umat Islam, lagi-lagi melawan saudara sendiri.

Tentunya ini tidak akan berlaku kalau umat Islam memilih untuk berpecah daripada bersatu. Pada zaman kejatuhan akibat perpecahan dan persengketaan sesama sendiri, umat Islam menyaksikan terdapat 20 puak yang memerintah Andalusia sesama mereka. Dari pemerhatian adinda, ternyata kekanda bersama umat Islam dalam kerajaan hari ini tidak pernah belajar dari kesilapan ini, lantas menyaksikan Malaysia Baru ini ialah pentas menghapuskan hak pribumi dan umat Islam. Perpecahan umat Melayu Islam di Malaysia kepada parti-parti politik yang terlalu banyak telah membenarkan harbi mempermainkan kedudukan kita sebagai ruling class di Malaysia.

Tahukah kekanda bahawa sejarah di Cordoba mengajar kita kalau kita terus mengulangi kesilapan nenek moyang kita, ternyata kita akan menerima nasib yang sama seperti mereka. Dalam 100 tahun sahaja selepas kejatuhan Islam di Andalusia, populasi muslim dari 500, 000 di sana menjadi kosong. Padahal di zaman kemuncaknya, kita menyaksikan lebih 5 juta nyawa orang Islam. Bumi Sepanyol hari ini seolah-olah tidak pernah menyaksikan kewujudan sebuah tamadun Islam di sana. Kata sejarawan, kalaulah Andalusia dan Baghdad tidak jatuh  di tangan musuh, manusia mungkin sudah sampai ke bulan beratus tahun lebih awal…

Kekanda, kenanglah kisah legenda ini. Kononnya, umat Kristian pernah menghantar perisik mereka ke Andalusia untuk memastikan sama ada kita mampu ditundukkan atau tidak pada ketika itu. Pada peristiwa pertama, mereka melihat seorang pemuda Islam yang menangis kerana tidak mampu memanah beberapa ekor burung dengan anak panahnya. Lantas mereka katakan bahawa umat ini masih belum mampu ditundukkan.

Pada peristiwa kedua, mereka melihat bagaimana si pemuda menangis, namun kali ini kerana kehilangan cinta wanita. Lantas kata si perisik Kristian, detik kejatuhan Islam sudah tiba. Hari ini di Cordoba, seperti mana pemuda Islam yang dijumpai oleh orang Kristian itu yang menangis kerana kehilangan buah hatinya, kekanda menteri agama mengenangkan seorang wanita bukan mahram dengan bercanda adinda kanda dalam sebuah warkah yang membuka pintu bagi 1000 fitnah di mata rakyat jelata.

Sangat sedih, warkah dari Cordoba, tetapi jika sejarah Cordoba tidak dikenang, ia akan jadi realiti sekali lagi….


Sepuluh Mitos Tentang Neanderthal

Neanderthal dikelaskan oleh lingkungan paleontologi sebagai spesis Homo neanderthalensis. Namun, ada juga ilmuwan yang menganggapnya sebagai sub-spesis Homo sapiens (Homo sapiens neanderthalensis). Neanderthal dipercayai melata di benua Eropah seawal 600,000 – 350,000 tahun dahulu dan pu.pus sekitar 30,000 tahun lampau.

Umumnya, Neanderthal disifatkan dengan banyak kekurangan – tidak mempunyai kecerdasan untuk berinovasi, berbahasa, berbudaya, dan sebagainya. Namun, kajian-kajian pada tahun kebelakangan berhasil menemukan dapatan yang mampu merun.tuhkan kebanyakan mitos yang membelenggu Neanderthal. Di sini, kami kongsikan 10 mitos berkaitan Neanderthal dan penemuan yang menyangkalnya..

MITOS 1 – PERALATAN NEANDERTHAL TIDAK SEBAGUS PERALATAN CIPTAAN HOMO SAPIEN

Sejak sekian lama, lingkungan arkeologi meyakini yang Neanderthal hanya menggunakan peralatan serba ringkas, seperti batu yang dibentuk dan dipertajam. Namun, penyelidikan yang dilakukan pada dekad kebelakangan berhasil mengubah sudut pandangan tersebut.

Penyelidikan yang dijalankan di Perancis misalnya, melibatkan penganalisaan ke atas artifak-artifak yang dijumpai di sebuah tapak arkeologi bernama Abri du Maras, Lembah Rhone Tengah. Artifak yang dimaksudkan ialah serpihan-serpihan levallois (dikaitkan dengan teknologi alatan batu Neanderthal), sisa-sisa tali (mengisyaratkan mereka mampu menghasilkan tali), dan enam batu penanda – kesemua ini biasanya dikaitkan dengan homo sapien.

Penyelidikan lain pula mendapati Neanderthal mempunyai keupayaan untuk mewariskan kemahiran membuat peralatan. Saintis dari Belanda menjumpai peralatan berusia 50,000 tahun yang diperbuat daripada tulang rusuk rusa di barat daya Perancis. Peralatan ini serupa dengan peralatan tulang lissoir yang digunakan oleh homo sapien sekitar 10,000 tahun dahulu.

Homo sapien memasuki Eropah dengan membawa kemahiran membuat peralatan tulang. Namun, mereka tidak mengambil masa yang lama untuk menghasilkan peralatan lissoir sekali gus mewujudkan kemungkinan bahawa pengetahuan tersebut diwarisi daripada Neanderthal.

MITOS 2 – NEANDERTHAL MENDENGUS DAN BERBUNYI SEPERTI HAIWAN

Ilmuwan selama ini meyakini yang Neanderthal tidak memiliki kognitif dan keupayaan vokal yang diperlukan untuk bertutur dan berbahasa, justeru diandaikan mereka sekadar mendengus seperti haiwan. Namun, wujud kemungkinan bahawa mereka sebenarnya mempunyai bahasa dan pertuturan yang tidak jauh berbeza dengan homo sapien.

Pada tahun 1989, lingkungan arkeologi menjumpai tulang hyoid Neanderthal di Gua Kebara, Israel. Ia dipercayai berusia 60,000 tahun. Tulang hyoid merupakan tulang yang terletak di bawah tulang mandibular dan di atas tulang laring, dengan fungsinya berkait rapat dengan pertuturan dan suara.

Teknologi pengimejan X-Ray 3D yang dimiliki hari ini membolehkan penyelidikan lanjut dijalankan ke atas tulang berkenaan. Hasilnya, ia didapati tidak begitu berbeza dengan tulang hyoid homo sapien sekali gus memungkinkan yang Neanderthal juga bertutur dan berbahasa, tidak sekadar mendengus seperti yang didakwa.

MITOS 3 – NEANDERTHAL TIDAK MEMPUNYAI AMALAN PENGEBU.MIAN

Neanderthal selama ini dianggap sebagai spesis yang tidak cukup bertamadun untuk mengamalkan pengebu.mian. Namun, penemuan sejumlah pengebu.mian Neanderthal menafikan anggapan ini. Jumpaan tulang Neanderthal berusia 50,000 tahun di gua La Chapelle-aux Saints, Perancis mendapati yang ia ditanam secara teliti dan dipelihara secara rapi.

Pada tahun 1961, arkeologis menjumpai sebuah kawasan pengebu.mian kanak-kanak Neanderthal di Roc de Marsal, berusia kira-kira 70,000 tahun. Rangka tersebut adalah milik seorang kanak-kanak yang dipercayai mening.gal dunia sekitar umur tiga tahun. Ilmuwan berpendapat, kemampuan Neanderthal untuk mengebu.mikan ma.yat adalah seiring dengan keupayaan mereka membentuk amalan kebudayaan khusus.

MITOS 4 – NEANDERTHAL TIDAK BERUPAYA MENGATUR RUANGAN

Neanderthal sebelum ini diandaikan tidak mampu menggunakan ruang secara teratur. Namun, lingkungan arkeologi di Itali menjumpai sebuah rumah gua yang mengisyaratkan betapa Neanderthal menetap secara tersusun – di mana ia mempunyai ruangan khusus untuk aktiviti makan, tidur, membuat peralatan, dan bersosial.

Tingkat atas digunakan untuk mela.pah haiwan memandangkan banyak rangka haiwan dijumpai di sana. Tingkah tengah pula mengandungi banyak kesan peninggalan manusia, justeru diandaikan sebagai tempat tidur. Tingkat bawah digunakan untuk penempatan singkat.

Sisa tulang haiwan dan peralatan batu banyak bertumpu pada bahagian hadapan berbanding belakang kediaman, sekali gus mengisyaratkan pembuatan alatan batu dilakukan di sana (terdedah kepada cahaya matahari).

MITOS 5 – NEANDERTHAL BERSIFAT KARNIVOR DAN HANYA MAKAN DAGING MENTAH

Pada tahun 2013, Catalan Institute for Research and Advanced Studies di Barcelona melakukan penelitian ke atas fosil gigi Neanderthal yang dijumpai di gua El Sidron, Sepanyol. Hasil mendapati ia mengandungi sisa sayuran, herba chamomile, dan yarrow. Dapatan ini melahirkan hipotesis bahawa Neanderthal tidak hanya mengambil daging mentah, tetapi turut makan sayur-sayuran.

Hipotesis tersebut bagaimanapun menerima bantahan daripada Laura Buck, penyelidik dari Muzium Sejarah Alam, London. Katanya, kehadiran sisa sayuran pada fosil gigi berkenaan tidak semestinya membuktikan yang Neanderthal mengambil sayur-sayuran sebagai sebahagian daripada diet pemakanan mereka.

Terdapat kemungkinan yang ia datang daripada isi perut haiwan yang mereka makan. Tambahnya lagi, Neanderthal tidak memiliki kecerdasan yang membolehkannya makan secara seimbang, atau setidak-tidaknya mengetahui kebaikan herba dan sayur-sayuran.

Apapun, bantahan Buck ini sama sekali tidak disertakan dengan bukti saintifik sementara penemuan terkini cenderung mengesahkan yang Neanderthal tidak hanya mengambil daging mentah, tetapi turut memasukkan sayur-sayuran ke dalam pemakanan mereka.

MITOS 6 – NEANDERTHAL TIDAK PRIHATIN TERHADAP ANAK-ANAK

Kanak-kanak Neanderthal diandaikan mengalami tempoh penumbesaran yang sukar, sesuai dengan serba-serbi kekurangan yang dimiliki oleh Neanderthal. Namun, kajian mendapati keadaan berlaku sebaliknya.

Dalam kertas kajian yang diterbitkan pada tahun 2014, sepasukan arkeologis dari Pusat Paleoekologi dan Sejarah Evolusi Manusia di Universiti York mendedahkan bahawa kanak-kanak Neanderthal mempunyai pautan emosi yang akrab dengan lingkungan sosial terdekat. Neanderthal malah merawat dan menjaga kanak-kanak yang sa.kit, di samping beberapa keutamaan lain.

Antara lain, kajian mendapati yang ku.bur kanak-kanak Neanderthal bersifat jauh lebih terperinci berbanding ku.bur dewasa. Keadaan ini mencerminkan betapa Neanderthal dewasa menghargai kanak-kanak dalam kalangan mereka.

MITOS 7 – NEANDERTHAL TIDAK MEMPUNYAI EKSPRESI BUDAYA

Lingkungan akademik selama ini berpendapat ekspresi budaya hanya muncul sekitar 30,000 tahun dahulu dan hanya melibatkan Homo sapien. Bagaimanapun, bukti menunjukkan betapa ia sudah pun wujud jauh lebih awal ketika Neanderthal masih melata di muka bumi.

Hasil seni yang dijumpai di gua El Castillo, Sepanyol misalnya didapati berusia sekitar 40,800 tahun. Pentarikhan ini memungkinkan yang ianya dihasilkan oleh Neanderthal. Bukti arkeologi juga menuding betapa Neanderthal turut memiliki akses terhadap seni muzik. Alatan muzik tertua pernah dijumpai setakat ini ialah seruling Divje Babe, yang ditemui di sebuah gua di Slovenia pada tahun 1995.

Seruling yang berusia 60,000-43,000 tahun ini diperbuat daripada tulang femur milik seekor beruang gua dan ia dilubangi dengan teliti. Kumpulan saintis yang skeptik terhadap kecerdasan Neanderthal bagaimanapun menolak kemungkinan ini. Mereka mendakwa lubang-lubang itu terbentuk hasil daripada gigitan haiwan. Apapun, bantahan ini hanya mewakili pendapat minoriti dalam kalangan ilmuwan.

MITOS 8 – NEANDERTHAL TIDAK MAMPU MENUNJUKKAN KASIH SAYANG DAN EMPATI

Neanderthal bukanlah spesis yang hidup mandiri tanpa mengambil peduli kepentingan anggota komuniti yang lain. Kajian mendapati yang mereka prihatin terhadap anggota yang uzur, sama ada yang lanjut usia mahupun yang sa.kit.

Hal ini dibuktikan menerusi penganalisaan yang dijalankan ke atas rangka Neanderthal yang dijumpai di gua batu berhampiran La Chapelle-aux-Saints, Perancis pada tahun 1908. Rangka ini dikenali sebagai Old Man of La Chapelle. Dipercayai, ia hidup sekitar 56,000 tahun dahulu dan merupakan rangka Neanderthal sempurna pernah dijumpai.

Saintis mendapati yang ia mening.gal dunia pada usia yang sangat lanjut. Old Man of La Chapelle juga didapati menghidap pen.yakit arthritis (sakit sendi) dan mengalami patang tulang sewaktu hidup. Keadaan ini tentunya menyulitkan pergerakan beliau, dan memerlukannya bergantung harap pada bantuan anggota komuniti lain.

Rangka-rangka Neanderthal yang lain malah menunjukkan betapa kece.deraan fa.tal yang dialami mereka sewaktu hidup sempat sembuh sekali gus mengisyaratkan yang Neanderthal mampu merawat sesama sendiri.

MITOS 9 – NEANDERTHAL DAN MANUSIA TIDAK BERGAUL

Pada mulanya, Neanderthal dipercayai pu.pus sebelum kemunculan Homo sapien. Namun, pendapat ini dikemaskini setelah bukti arkeologi mendedahkan bahawa belaku pertindihan zaman antara kedua-duanya. Neanderthal dan Homo sapien pernah hidup di bumi bersama-sama.

Dapatan ini seterusnya melahirkan satu lagi tanda tanya – apakah berlaku perkahwinan antara kedua-duanya? Mulanya, ia dianggap mustahil berlaku. Bagaimanapun, kajian  mendedahkan betapa Neanderthal dan Homo sapien saling bergaul, dengan sekitar 2% DNA Neanderthal ada dalam kalangan Homo sapien hari ini.

MITOS 10 – NEANDERTHAL ADALAH NENEK MOYANG LANGSUNG SAPIEN

Ada yang beranggapan bahawa Neanderthal merupakan nenek moyang kepada Homo sapien. Namun sebenarnya, mereka merupakan dua kumpulan yang berbeza. Kajian DNA mendapati Neanderthal datang daripada jalur yang berlainan, justeru dianggap sebagai sepupu jauh Homo sapien. Percampuran genetik antara kedua-duanya berlaku sebagai kesan perkahwinan dan bukan kerana Homo sapien menurun secara langsung daripada Neanderthal.

TERJEMAHAN
Joanna Gillan. (24 Jun 2020). Top Ten Myths about Neanderthals. Ancient Origins.


Bahaya Besar Kalau Arab Serang Iran

Rasulullah s.a.w. pernah memberi amaran: “Tidak selayaknya seorang mukmin dipatuk ular dari lubang yang sama sebanyak dua kali.” (Hadis riwayat Bukhari dan Muslim).

Apakah Perang yang paling membinasakan selepas Perang Dunia Kedua dan Perang Dunia Pertama dalam sejarah umat manusia? Jawapannya ialah Perang Iran-Iraq 1980-1988 di Teluk. Hampir 30 tahun kemudian, skrip yang hampir sama kini berulang, dengan watak yang sedikit berbeza.

Lawatan Presiden Amerika Donald Trump ke Arab Saudi bersempena Sidang Kemuncak Riyadh 2017 telah membuka kemungkinan sebuah lagi krisis besar di Rantau Teluk itu. Apa yang telah beliau lakukan? Trump telah menyokong usaha mewujudkan pakatan ketenteraan negara-negara Arab di mana Arab Saudi, Mesir, UAE, dan Jordan dikatakan bakal membentuk ‘NATO Arab’. Mengapa NATO Arab ini diwujudkan? Jawapanya ialah sistem pakatan baharu ini bertujuan untuk mengkoordinasi usaha ‘melawan keganasan dan memerangi pengaruh Iran di rantau Asia Barat’. Bagaimana ia mampu membawa kepada ledakan krisis berskala besar persis Perang Iran-Iraq hampir 30 tahun lalu?

Perhatikan lima aspek utama berikut: Pertama, NATO Arab ini meningkatkan kelancaran buat tentera Amerika untuk beroperasi di rantau berkenaan. Kedua, pemerkasaan angkatan tentera laut Arab Saudi hasil bantuan Amerika adalah bertujuan untuk membendung kekuatan angkatan laut Iran di Teluk Parsi. Hal ini berkait dengan pengalaman lalu apabila Tentera Laut Iran berupaya memusnahkan tentera laut Iraq dalam Operasi Morvarid. Ketiga dari aspek teknologi perisikan dan pertukaran maklumat antara negara-negara Teluk menerusi penubuhan Pusat Pencegahan Ekstremisme Global di Arab Saudi. Keempat ialah pemerkasaan sistem pertahanan udara Arab Saudi menerusi THAAD sepertimana yang diberikan Amerika kepada Korea Selatan. Kelima pula ialah merapatkan kelancaran operasi ketenteraan bersama Arab Saudi dengan para sekutu NATO Arabnya sepertimana latihan ketenteraan ‘North Thunder’ yang menyaksikan penyertaan sekitar 20 buah negara Islam, termasuklah ketiga-tiga negara Arab yang bakal membentuk NATO Arab iaitu Mesir, UAE, dan Jordan.

Hakikatnya skrip terkini ini mengulangi sejarah perit permulaan peperangan yang membinasakan. Lebih 30 tahun lalu Revolusi Iran juga pernah menghadirkan dilema keselamatan dalam kalangan negara-negara Arab. Maka apabila Iraq ketika itu dipimpin Saddam Hussein mengambil langkah menyerang Iran, ia telah memperoleh sokongan negara-negara Arab dan juga Amerika. Ibarat habis madu sepah dibuang, Saddam pula kemudiannya telah dua kali diserang oleh Amerika pada 1991 dan 2003. Namun faktor Iran bukan satu-satunya penyumbang kepada kebimbangan berulangnya skrip bencana ini, sebaliknya ditambah dengan dua faktor lain iaitu personaliti Menteri Pertahanan Arab Saudi iaitu Putera Mohammed bin Salman (digelar MBS di Amerika) dan juga faktor kepentingan para kontraktor ketenteraan Amerika (dikenali sebagai ‘military-industrial complex’ MIC).

Putera Mohammed bin Salman pernah mengejutkan dunia apabila menyatakan bahawa “peperangan harus dimulakan di bumi Iran”. Kenyataan beliau telah mengundang jawapan balas yang keras daripada Menteri Pertahanan Iran, Hossein Dehghan yang memberi amaran bahawa hanya Mekah dan Madinah sahaja yang akan terselamat jika Arab Saudi bertindak memulakan peperangan ke atas Iran. Sosok Putera Mohammed Bin Salman ini diketahui cukup agresif dalam menghubungkan Amerika dengan Saudi dalam membangunkan profil beliau selaku Timbalan Putera Mahkota Saudi yang bakal mewarisi takhta kelak.

Tidak hairanlah, nasib Arab Saudi berkemungkinan ‘lebih baik’ berbanding nasib rejim Saddam di Iraq dahulu. Hal ini demikian kerana kebanyakan kontrak pembangunan industri ketenteraan Arab Saudi kini adalah dikurniakan kepada kontraktor Amerika, selain kesetiaan berterusan Saudi dengan mata wang Dollar. Kurniaan kontrak-kontrak ketenteraan sebegini seterusnya bakal memenuhi manifesto Trump bagi mewujudkan faedah besar kepada pihak berkepentingan Amerika, sekali gus mengurangkan beban pembiayaan ketenteraan Amerika di Asia Barat. Maka kedua-dua Putera Mohammed Bin Salman dan Donald Trump bakal meraih keuntungan politik di negara masing-masing menerusi kerjasama sebegini. Namun pembentukan NATO Arab ini tetap menyumbang kepada ketidakstabilan rantau berkenaan di mana risikonya terletak pada ‘doktrin keselamatan kolektif’. Maka jika salah satu negara berkenaan mendakwa bahawa ia diserang Iran, maka keseluruhan negara NATO Arab lain perlu mengerahkan serangan ketenteraan ke atas Iran.

Berdasarkan sejarah kebinasaan Perang Iran-Iraq dahulu, ditambah dengan realiti perang tidak berkesudahan di Syria, Iraq, dan Yaman, serta dalam keadaan Palestin yang masih terjajah, wajarkah keutamaan diberi kepada persediaan memerangi Iran pada hari ini?

Oleh: Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Demi Cinta, Puteri Jepun Ini Sanggup Lepaskan Status Kerabat

Anak saudara Maharaja Naruhito, Puteri Mako bakal melangsungkan perkahwinan dengan teman lelakinya Kei Komuro pada akhir tahun ini. Dan sebagai langkah di luar kebiasaan, pasangan itu tidak akan melangsungkan sebarang upacara tradisional untuk perkahwinan mereka itu.

Puteri kepada Putera Mahkota Fumihito itu turut membuat tawaran menolak pampasan sebanyak 150 juta yen (RM5.66 juta) sebagai ganti rugi kepada kehilangan status sebagai anggota kerabat diraja Jepun. Di bawah undang-undang Jepun ketika ini, anggota kerabat diraja wanita Jepun akan kehilangan status mereka bila berkahwin dengan rakyat biasa.

Sekiranya benar perkhabaran Mako berkahwin tanpa upacara-upacara tradisional Jepun, ini turut menjadikan baginda sebagai ahli kerabat diraja wanita pertama berbuat demikian dalam era pasca-Pe.ra.ng Dunia Kedua (WWII) negara itu. Dua upacara penting sebelum perkahwinan dilangsungkan ialah Nosai no Gi dan Choken no Gi.

Nosai no Gi ialah upacara tradisional di mana keluarga kedua-dua mempelai saling bertukar hadiah. Sementara Choken no Gi pula ialah upacara di mana pasangan mempelai menghadap maharaja dan maharani secara rasmi sebelum melangsungkan perkahwinan. Perkahwinan Mako dan Komuro, kedua-duanya berusia 29 tahun, sebelum ini terpaksa ditangguhkan selama dua tahun susulan pertelingkahan kewangan antara Komuro dengan ibu bekas tunangnya.

Ketika ini, kerajaan sedang menimbang sama ada wujud klausa perundangan untuk tidak memberi pampasan kepada ahli kerabat diraja wanita Jepun susulan permintaan luar biasa baginda. Ini berikutan pampasan tersebut dibiayai oleh hasil cukai negara itu.

Pemberian pampasan ini bertujuan untuk membantu ahli kerabat diraja wanita Jepun untuk menyesuaikan diri dengan dunia sebenar selepas berkahwin dengan orang biasa. Dan bagi mengelak salah faham dalam kalangan orang ramai, kerajaan menerusi Agensi Pengurusan Istana Diraja mahu memberi platform kepada kedua-duanya menjelaskan pendirian mereka.

Komuro sekarang menetap di Amerika Syarikat selepas menamatkan pengajian dalam jurusan undang-undang di Universiti Fordham, New York. Beliau juga telah menduduki peperiksaan guaman negeri sama pada Julai lepas dan sedang menanti keputusan peperiksaan yang akan diumumkan pertengahan Disember ini. Jika Komuro berjaya melepasi peperiksaan itu, beliau dijangka akan bekerja di sebuah firma guaman tempatan.

Begitupun, reaksi kepada pengumuman perkahwinan Mako-Komuro disifatkan sebagai bercampur-campur. Walaupun ada yang meragui sama ada ia patut diteruskan atau tidak lebih-lebih lagi dengan pertelagahan kewangan membabitkan bakal menantunya, bagi Fumihito, kehendak puterinya itu harus dihormati. Malah, pada sambutan hari lahirnya pada November tahun lepas, baginda telah merestui perkahwinan mereka dan menghormati pilihan Mako sebagai ayahandanya.

Perkahwinan Mako-Komuro pada akhir tahun ini dijangka akan terus menyemarakkan perdebatan tentang kewajaran ahli kerabat diraja wanita memelihara status mereka walaupun selepas terus berkahwin. Adinda Mako, Putera Hisahito, 14, merupakan satu-satunya waris lelaki dalam kalangan generasinya yang dapat memainkan peranan sebagai pewaris takhta.

Mengikut undang-undang hari ini, hanya putera lelaki dari ahli kerabat diraja lelaki saja layak menaiki takhta sebagai Maharaja. Daripada 18 orang ahli kerabat diraja termasuk bekas Maharaja Akihito, 87, dan bekas Maharani Michiko, 86, 13 daripadanya merupakan wanita. Enam daripada mereka termasuk Mako masih belum berkahwin.

Melihat saiz kerabat diraja yang semakin mengecil, maka mana-mana pengganti Yoshihide Suga dari Parti Liberal Demokratik (LDP) dan sekutu mereka harus bersedia meminda undang-undang sedia ada bagi menjamin kelangsungan kerabat diraja Jepun.

Komuro dan Mako bertemu pada 2012 semasa bergelar pelajar Universiti Kristian Antarabangsa, Tokyo. Kedua-duanya kemudian bertunang secara tidak rasmi pada 2017. Komuro kemudiannya menyambung pengajian ke New York pada Ogos 2018 susulan kontroversi pertelingkahan kewangan antara dirinya dengan ibu bekas tunangnya.

RUJUKAN:

Kyodo News. (2021). Japan’s Princess Mako to marry boyfriend Kei Komuro by year-end.

Sumber gambar: Kyodo News


Sejarah Disebalik Gambar Terakhir P. Ramlee

Gambar ini dirakamkan pada 21 Mei 1973 lapan hari sebelum P.Ramlee meninggal dunia pada pagi hari Selasa, 29 Mei 1973.

Khabarnya semalam ada kisah sedih P.Ramlee yang dinaikkan di grup ini. Saya tidak dapat melihat hantaran berkenaan kerana telah di “blok” oleh si pembuat hantaran. Naratif hanya bersandarkan maklumat melalui dokumentari dari History Channel yang pernah diarahkan oleh Datuk Paduka Shuhaimi Baba pada tahun 2010.

Saya tidak menafikan segala apa yang dipaparkan melalui dokumentari berkenaan. Cuma saya mempunyai hujah-hujah tertentu yang berpaksikan kepada fakta-fakta yang konkrit dan sumber primer. Mari sama-sama kita bincangkan dengan penuh berhemah di sini

BETUL KE P.RAMLEE MISKIN?

P.Ramlee miskin di akhir hayatnya. Itulah persepsi masyarakat dewasa ini apabila merujuk kepada seniman agung Allahyarham Tan Sri P.Ramlee. Perkara ini bermula setelah sebuah dokumentari berkaitan sejarah hidup seniman agung itu ditayangkan pada tahun 2010.
Bagi membetulkan dakwaan tersebut kami memperlihatkan segala hujah dan fakta untuk menyangkal dakwaan tersebut. Di dalam dokumentari berkenaan ada beberapa individu yang ditemubual sebagai sumber primer bagi menguatkan lagi dakwaan P.Ramlee itu miskin di penghujung hayatnya.

Tanpa menafikan kenyataan dari semua sumber berkenaan, tetapi mari kita menilai sejenak dengan beberapa kenyataan hasil dari penelitian dan pengkajian dari sumber-sumber tertentu. Para pembaca berhak membuat penilaian sendiri tanpa perlu percaya sepenuh kenyataan dari artikel ini. Tepuk dada tanya selera.

Bagi pendapat peribadi saya P.Ramlee tidak miskin dari sudut kewangan dan kehidupannya. Tetapi jika kerjaya seninya mengalami zaman suram ada asasnya. Perkara ini berlaku adalah disebabkan beberapa faktor seperti kemunculan televisyen pada ketika itu, di samping masyarakat ketika itu sudah beralih kepada muzik Pop Yeh Yeh yang sangat mendominasi.

Faktor filem-filem dari luar versi warna juga menjadi salah satu faktor kejatuhan filem-filem Melayu pada ketika itu bukan filem P.Ramlee sahaja. Perkara ini turut menjejaskan perkembangan filem Melayu di Singapura sehingga berlaku penutupan studio Jalan Ampas pada tahun 1967. Disebabkan P.Ramlee itu satu nama yang besar pada ketika itu ianya akan lebih menonjol dan sering diperkatakan.

P.Ramlee tidak miskin? Ya, P.Ramlee tidak miskin. Sejak mengarah filem Bujang Lapok pada tahun 1957, P.Ramlee dibayar sebanyak 30 ribu ringgit untuk mengarah sebuah filem. Bayaran ini berlarutan sehingga P.Ramlee berhijrah ke Kuala Lumpur tanpa gagal.

Perkara ini tidak berlaku kepada pengarah lain di Shaw Brothers baik di Singapura atau di Kuala Lumpur. Apa kata Mr. Kwek Chip Jian dalam dokumentari itu, “duit ni manyaklah makan tak habis”. Sebab apa Mr. Kwek berkata demikian, kerana beliau merupakan Pengurus Studio di syarikat Malay Film Production milik Shaw Brothers. Sudah tentu beliau lebih tahu pengaliran duit keluar dan masuk dalam akaun P.Ramlee kerana beliau terlibat dalam pengurusan kepada pelakon dan pekerja studio.

Di Kuala Lumpur P.Ramlee mempunyai 2 buah rumah. Satu di Jalan Bunga Kantan dan satu lagi di Jalan Dedap (sekarang Pustaka Peringatan P.Ramlee). Rumah di Jalan Bunga Kantan P.Ramlee sewakan kepada Salleh Ghani setelah berpindah ke Jalan Dedap. P.Ramlee pada ketika itu turut mempunyai syarikat miliknya Rumpun Melayu bersama H.M Shah. Beliau juga memiliki Pawagam P.Ramlee di Jalan Tuanku Abdul Rahman. Saloma pula pada ketika itu masih mempunyai kontrak menyanyi di Kelab Malam. P.Ramlee dan Saloma memiliki kereta masing-masing. P.Ramlee juga masih mampu menyekolahkan anak-anak angkatnya. Menurut Sazali, sepanjang hidup bersama P.Ramlee di Kuala Lumpur, belum pernah lagi “daddynya” itu gagal memberi makan minum dan keperluan kepada anak-anaknya.

Masakan P.Ramlee miskin tetapi mampu membayar gaji pembantu rumahnya?

Saya percaya pasti ada yang mempertikai kenyataan saya dan akan merujuk kepada kenyataan Datuk Aziz Sattar dalam dokumentari berkenaan bahawa melihat P.Ramlee makan nasi dengan telur. Saya pernah bertanya akan hal ini kepada beliau pada tahun 2012. Aziz Sattar menerangkan beliau mengeluarkan kenyataan begitu adalah kerana beliau berasa tersentuh melihat P.Ramlee berkelakuan sedemikian, kerana ketika di Singapura beliau tidak pernah melihat P.Ramlee makan nasi dengan telur.

Perkara itu sangat menyentuh emosi Aziz Sattar sehingga beliau mengeluarkan kenyataan begitu. Apa lagi ketika situasi itu berlaku ketika pertama kali Aziz Sattar menziarahi ke rumah P.Ramlee di Jalan Dedap sejak P.Ramlee berhijrah ke Kuala Lumpur dari Singapura pada pemghujung tahun 1963.

Tetapi menurutnya lagi itu tidak bermakna P.Ramlee miskin dari sudut ekonomi dan kewangan. Jika nak diikutkan menurut Aziz Sattar, mereka di Jalan Ampas lebih dahulu terjejas kehilangan punca pendapatan setelah penutupan Studio Jalan Ampas, di Singapura pada tahun 1967. Banyak bintang-bintang bertaburan tanpa hala tuju. Ada yang membawa teksi, membuka gerai makanan, mengambil upah membuat persembahan di kenduri kahwin, malahan Aziz Sattar sendiri terpaksa mengadakan pertunjukkan pentas di pesta hiburan untuk mencari rezeki menyara keluarga.

Menurut Dato’ Ahmad Nawab yang sering bersama P.Ramlee ketika di Kuala Lumpur turut menyangkal dakwaan yang P.Ramlee miskin di penghujung hayatnya. Ahmad Nawab boleh dikatakan seringkali menemui P.Ramlee bagi bersama-sama berkarya mencipta lagu. Tetapi ada juga kebenarannya dari apa yang diperlihatkan melalui dokumentari berkenaan yang menyatakan P.Ramlee mengalami tekanan disebabkan beberapa faktor seperti menerima perintah mahkamah disebabkan beliau pernah menjadi menjamin seorang hamba Allah atas tujuan pinjaman bank.

Siapakah yang membuat pinjaman tersebut?

Semoga pencerahan ini sedikit sebanyak boleh membantu bagi membetulkan persepsi yang P.Ramlee miskin di penghujung hayatnya. Semoga bermanfaat.

RUJUKAN:

Sesi temubual bersama Ramli Ismail, Bangsar, 1998

Sesi temubual bersama Sasterawan Negara Datuk Abdullah Hussain, Universiti Malaya, 2001

Sesi temubual bersama Datuk Aziz Sattar, Shah Alam, 2012

Sesi temubual bersama Aimi Jarr, Finas, 2007

Sesi temubual bersama Adam Salleh, bekas Ketua Pengarang Harian Metro, NSTP Bangsar, 2018 (Waris Allahyarham Salleh Ghani)

Kenangan Abadi P.Ramlee – Ramli Ismail


Melawat Kudeta Turki Tahun 1980

12 September 1980, adalah tarikh lain dalam kronologi rampasan kuasa di Turki. Kawalan kuasa ketenteraan yang kuat sekian lama telah menjadikan negara ini terbiasa dengan campur tangannya dalam demokrasi, tetapi tahun 1980 dianggap sebagai salah satu peristiwa yang paling meninggalkan kesan.

Rampasan kuasa yang mengubah kehidupan berjuta-juta rakyat adalah yang terakhir “dilakukan dalam rantaian perintah,” dan dikenang hingga ke hari ini di atas penyeksaan, penganiayaan orang awam dan pencabulan hak asasi manusia.

Orang ramai tahu ada sesuatu yang tidak kena apabila kereta kebal muncul di jalanan kota dan tentera dengan tegas mengarahkan mereka yang berada di luar pada awal pagi untuk pulang ke rumah, tetapi rampasan kuasa itu hanya benar-benar berlaku apabila Kenan Evren, yang ketika itu ketua pegawai am, mengumumkan melalui radio bahawa tentera telah mengambil alih kuasa dan membuat “pengisytiharan” Majlis Keselamatan Nasional (MGK) yang dikawal selia oleh tentera.

Tentera menggunakan alasan untuk menghentikan pergolakan politik yang ditimbulkan oleh konflik yang semakin meningkat di antara kumpulan militan sayap kiri dan kanan.

Tentera sudah merancang untuk melaksanakan kudeta pada 11 Julai 1980, tetapi ketika kerajaan memenangi undi percaya, mereka terpaksa menangguhkan rancangan mereka yang mereka namakan sebagai “Operation Flag.”

Rampasan kuasa pada tahun 1980 merupakan kali ketiga pihak tentera campur tangan secara terbuka dalam pentadbiran kerajaan yang dipilih secara demokrasi, tetapi itu bukan yang terakhir kerana ia berlaku lagi lebih dari satu dekad kemudian. Akhirnya, rakyat sendiri mendapat kekuatan untuk menentang tentera pada 15 Julai 2016, menggagalkan Kumpulan pelampau Gülenist (FETÖ).

Selepas rampasan kuasa tahun 1980, MGK dengan lima anggota dibentuk yang terdiri sepenuhnya dari jeneral, Evren, komander Angkatan Darat, Nurettin Ersin, komander Navy, Nejat Tümer, komander Angkatan Udara, Tahsin Şahinkaya dan komander Gendarmarie, Sedat Celasun.

MGK menguasai negara dengan perintah dekri sehingga kuasa awam dipulihkan sepenuhnya pada November 1983 melalui pilihan raya. Selepas rampasan kuasa itu, wujud serangkaian kegiatan anti-demokratik, bermula dari pengharaman parti-parti politik hingga mengharamkan pertubuhan bukan kerajaan, dan juga penyingkiran politikus-politikus penting, yang diasingkan sementara dari pemerintahan.

Amalan pemerintah kudeta yang paling terkenal adalah hukuman m*ti. Turki mencatatkan pelaksanaan hukuman tertinggi secara hukuman gantung dalam jangka waktu yang sangat singkat setelah rampasan kuasa.

Individu yang pertama dijatuhkan hukuman m*ti adalah aktivis sayap kiri Necdet Adalı dan aktivis sayap kanan Mustafa Pehlivanoğlu. Kedua-duanya dihukum m*ti pada bulan Oktober 1980. Erdal Eren adalah mangsa termuda. Remaja berusia 17 tahun itu dihukum gantung pada 19 Mac 1980, setelah perbicaraan palsu atas tuduhannya membun*h seorang askar sebelum rampasan kuasa.  Dia telah menjadi simbol penentangan terhadap junta kerana usianya dipercayai telah “diubah”, usianya dipalsukan kepada 18 tahun agar dia layak untuk digantung.

Ucapan Jeneral Evren mengenai pelaksanaan hukuman m*ti terhadap pemuda itu mencerminkan pemikiran pemimpin kudeta yang kejam. “Adakah kita tidak patut menggantungnya tetapi memberi mereka makan?” dia secara tidak sengaja berucap mengenai kem*tian Eren.

Kerajaan junta juga memerintahkan penahanan seramai 650,000 orang. Sebanyak 230,000 diadili dan pengadilan menjatuhkan hukuman m*ti terhadap lebih dari 7,000 orang, walaupun hanya 517 orang yang dijatuhkan hukuman m*ti dan 50 orang dari nya digantung. 14,000 orang lagi kehilangan taraf kewarganegaraan Turki mereka, sementara 30,000 lagi kehilangan pekerjaan kerana disenarai hitam oleh junta. Kebanyakannya ialah guru, akademik dan wartawan.

MGK juga memperkenalkan perlembagaan baharu, yang telah lama memastikan kewujudan pengawasan pihak tentera dan perwakilan politik yang terbatas serta pengecualian pemimpin junta dari sebarang perbicaraan di masa hadapan atas setiap jenayah mereka.

Hanya setelah referendum 2010, artikel yang terkandung didalam perlembagaan tersebut dihapuskan, lalu membuka jalan bagi membawa Evren dan yang lain ke muka pengadilan, termasuk orang kanannya Jeneral Tahsin Şahinkaya, komander Tentera Udara Turki semasa kudeta berlaku.

Perbicaraan bermula pada tahun 2012, tetapi kedua-dua lelaki itu melewatkan perbicaraan dengan alasan “masalah kesihatan.” Mereka membantah senarai panjang tuduhan terhadap mereka, tetapi kedua-dua lelaki itu dijatuhkan hukuman penjara seumur hidup pada tahun 2014 dan menurut peraturan ketenteraan, pangkat yang mereka pegang setelah bersara diturunkan ke peringkat paling rendah iaitu prebet.

Evren dan Şahinkaya meninggal dunia dalam masa tiga bulan antara satu sama lain pada tahun 2015 semasa proses rayuan mereka.

RUJUKAN:

Revisiting The 1980 Turkey’s Coup : https://youtu.be/bxXpRzUbCXg


Bagaimana Sains Sukan Menjadikan Anda Lebih Pantas?

Bila sebut berkaitan sains sukan, bukan semua orang akan bersetuju dengan penglibatan sains dalam sukan.

Masih ada lagi stigma yang mempercayai bahawa sains hanya akan merosakkan sukan dan turut mengecam sains sukan apabila ada beberapa kesilapan kecil dalam laporan ataupun eksperimen.

Keupayaan sains sukan tidak boleh disangkal kerana saban hari akan ada rekod-rekod dunia yang akan dipecahkan.

Percayakah anda bahawa sains sukan boleh membuat anda menjadi lebih pantas? Terdapat hanya tiga perkara yang akan membuatkan diri anda menjadi lebih pantas daripada sebelum ini.

Perkara paling utama yang akan membantu anda ialah dengan memahami apa itu biomekanik. Secara ringkas biomekanik merupakan penerangan dan kajian yang dilakukan oleh tubuh badan.

Sebagai contoh, dengan biomekanik kita dapat mengkaji bagaimana tenaga kinetik dan kinematik dihasilkan oleh atlet-atlet bertaraf dunia.

Jadi melalui data yang dikumpul, kita boleh lihat bagaimana postur badan ketika permulaan larian, bagaimana langkah diambil ketika berlar dan juga sebagainya .

Jadi untuk atlet atlet profesional, mereka akan menggunakan satu perisian bernama OptoJump yang dimana akan membantu mereka untuk memberi data-data yang terperinci seperti berapa lama masa kontak tapak kaki dengan trek larian, berapa frequency langkah larian dan juga kepanjangan langkah kaki ketika larian.

Perkara kedua yang akan membantu anda menjadi lebih pantas adalah dengan memahami apa itu fisiologi.

Fisiologi boleh membantu kita dengan cara meningkatkan kelajuan dengan memfokuskan pada bahagian otot-otot tertentu.

Selain itu, melalui fisiologi juga akan membantu anda mengurangkan kadar peratusan kecederaan yang akan memberi kesan kepada kelajuan anda.

Contoh yang boleh diambil adalah kecederaan hamstring. Umum mengetahui bahawa kecederaan di bahagian hamstring akan memberikan mimpi ngeri untuk semua terutamanya atlet.

Namun begitu melalui fisiologi, kecederaan ini boleh dielak dengan cara menambah kekuatan otok essentrik hamstring dan mengukuhkan struktur otot.

Dua latihan yang boleh diamalkan untuk mendapatkan hasil tersebut adalah dengan menggunakan teknik latihan Nordic Hamstring Exercise dan juga Yo-yo Hamstring Curl.

Perkara terakhir yang boleh membantu anda adalah psikologi anda sendiri. Perkara ini yang akan memberikan kesan besar untuk bagaimana anda menjadi lebih pantas.

Jika dilihat daripada sudut ini, jika kita melakukan larian biasa semasa latihan biasanya keputusan akan lebih baik jika dibandingkan dengan semasa menyertai kejohanan.

Hal ini disebabkan rasa tekanan dengan suasana kejohanan. Secara tidak langsung mental kita akan terganggu daripada memberikan fokus sepenuhnya untuk berlari.

Jadi untuk menjadi lebih pantas anda harus bijak bermain dengan tekanan. Anda perlu mengawal minda untuk memberikan yang terbaik tanpa memikirkan perkara lain.


Saiful Bahri – Penulis Lirik Lagu Negaraku

Sesebuah negara yang merdeka pastinya
mempunyai bendera dan lagu kebangsaan mereka yang tersendiri. Ia melambangkan
identiti dan jati diri buat rakyat di sesebuah negara tersebut. Ini tidak
terkecuali bagi negara Malaysia yang kita cintai ini. Jika sebelum ini kita
telah berkenalan dengan tokoh yang mencipta bendera kebangsaan kita iaitu Jalur
Gemilang, kali ini kita akan mengenali tokoh yang menggubah lagu kebangsaan
kita iaitu Negaraku.

Nyanyian Lagu
Negaraku yang sering kali berkumandang pada setiap hari di serata pelusuk
negara melambangkan bahawa negara kita merdeka dan tidak dikongkong oleh
mana-mana pihak lain. Kita perlu bersyukur pada setiap hari jika kita masih
dapat mendengar alunan lagu kebangsaan ini. Jika kita imbau kembali ketika mana
Jepun menduduki negara kita, rakyat dipaksa untuk menyanyikan lagu kebangsaan
Jepun. Ia menunjukkan bahawa rakyat negara kita memberikan sepenuh taat setia
kepada pemerintah negara matahari terbit tersebut.

Kita sering kali mendengar bahawa lagu Negaraku mengambil melodi dan rentak daripada lagu negeri Perak. Akan tetapi kita jarang sekali ataupun mungkin tidak pernah mendengar nama Allahyarham Saiful Bahri yang merupakan individu bertanggungjawab dalam mencipta lagu tersebut. Gerangan ini lah yang telah menyusun bait-bait kata yang menjadi lambang perpaduan rakyat negara kita yang berbilang kaum ini. Susun kata tersebut juga menjadi bukti taat setia rakyat terhadap raja dan negara ini.

Pada tahun 1957, sebelum mencapai kemerdekaan, Tunku Abdul Rahman telah mengetuai barisan kehakiman untuk menentukan lagu kebangsaan Tanah Melayu pada ketika itu. Dalam pertandingan itu, terdapat sebanyak 514 penyertaan yang telah diterima tetapi malangnya tidak ada satu pun yang berjaya menambat hati juri.

Pada ketika itu, kebanyakkan negeri yang berada di bawah Tanah Malaya sudah pun mempunyai lagu kebangsaan mereka yang tersendiri. Panel telah bersetuju untuk memperdengarkan setiap lagu negeri dan telah memilih lagu Negeri Perak untuk dijadikan sebagai lagu kebangsaan. Keputusan jemaah hakim ini kemudian telah dikemukakan kepada Majlis Raja-raja Melayu. Setelah dipersetujui, kerajaan telah mengeluarkan tawaran RM1,000 kepada pengubah untuk mencipta seni katanya. Tawaran ini telah dimenangi oleh Encik Saiful Bahri dan lagu kebangsaan Negaraku gubahan beliau terdapat dalam 3 versi.

Saiful Bahri telah dilahirkan pada 19 September 1924 . Beliau merupakan seorang yang berasal dari negara seberang iaitu Payakumbuh, Sumatera Barat, Indonesia. Saiful Bahri memulakan kerjaya awalnya sebagai seorang konduktor bagi pasukan orkestra dan turut menjadi penulis lagu di Indonesia. Setelah berhijrah ke Tanah Melayu, beliau terus menabur bakti dengan menggunakan kebolehannya di dalam bidang muzik di Filem Negara Malaysia yang sekarangnya lebih dikenali sebagai Finas. Sebelumnya, beliau telah berkhidmat sebagai seorang Pegawai Khas kepada Menteri Penerangan pada ketika itu iaitu Senu Abdul Rahman

Figura hebat ini bukan sahaja hanya menulis lirik lagu Negaraku, beliau turut menjadi penggubah lagu bagi beberapa buah negeri di Malaysia seperti Selangor dan Melaka. Pada tahun 1966, Sultan Selangor telah memberi perkenan untuk menjadikan lagu yang bertajuk “Duli Yang Maha Mulia” sebagai lagu rasmi bagi negeri Selangor. Pertukaran ini berlaku selepas baginda sultan mendengar lagu yang ditulis oleh Encik Saiful Bahri yang merupakan Pengarah Orkestra Filem Negara Malaysia ketika baginda dalam rangka lawatan ke studio Filem Negara Malaysia.

Bukan itu sahaja, Saiful Bahri turut menjadi penulis buat beberapa lagu patriotik yang sering kali meniti di bibir dan halwa telinga rakyat negara ini. Antara lagu karangan beliau yang mampu menusuk kalbu setiap pendengarnya ialah ‘Inilah Barisan Kita’ serta ‘Malaysia Berjaya’. Lagu-lagu seperti ini mempunyai nilai patriotik yang sangat tinggi dan menjadi pilihan utama ketika bulan kemerdekaan. Sentuhan magis yang dilakukan oleh Saiful ini seakan akan mampu meruntunkan jiwa para pendengar dan membina sebuah semangat patriotik untuk berjuang buat negara tercinta ini.

Disebalik kehebatan Saiful Bahri ini, penulis amat kesal dengan penghargaan yang diberikan kepada komposer ini. Jika ditanya kepada masyarakat umum, penulis disini yakin dan percaya tidak ramai yang arif dengan nama figura ini. Kita amat arif dengan lagu penulisannya tetapi kita tidak kenal dengan pencipta lagu tersebut. Pengiktirafan juga amatlah kurang diberikan kepada beliau yang sudah menabur banyak bakti kepada industri muzik di negara kita. Lagu karangan beliau bukan bersifat melalaikan tetapi lebih bersifat menyemarakkan semangat patriotik dan membela negara.

Difahamkan, waris Allahyarham
Saiful Bahri sehingga harini masih menuntut pembelaan yang sepatutnya buat
ayahnya ini. Warisnya, Qus Nafiah berkata penggubah lagu Dewan Bahasa dan
Pustaka (DBP), lagu negeri Selangor dan Melaka ini tidak pernah mendapat
royalti serta penghargaan yang sepatutnya. Seperti terdapat usaha daripada
pihak tertentu yang cuba menidakkan hasil karya penulis hebat ini yang
sememangnya mampu menyatupadukan rakyat negara ini.

Sebagai penutup, tahun ini, 62 tahun negara Malaysia sudah merdeka turut membawa maksud bahawa sudah 62 tahun juga lagu Negaraku berkumandang di negara kita. Penulis amat berharap agar figura hebat ini diangkat sebagai seorang pejuang negara. Angkatlah beliau sebaris dan sama taraf seperti seniman agung negara iaitu Tan Sri P. Ramlee. Ya, tidak dinafikan beliau tidak berjuang mengangkat senjata membunuh musuh tetapi beliau lah yang menjadi penyebab yang menaikkan semangat pejuang yang membunuh musuh tersebut. Saiful Bahri telah menghembuskan nafas beliau yang terakhir ketika berada di Tokyo pada tahun 1976. Semoga ada pihak yang melakukan langkah drastik dalam mengangkat pejuang negara ini. Semoga juga jasa dan pengorbanan wira negara ini tak lapuk dek panas tak lekang dek hujan serta tidak tenggelam dalam arus kemodenan masa pada harini. Ingatlah, bangsa yang bermaruah adalah bangsa yang menghargai jasa pahlawannya. Semoga roh pejuang negara ini dicucuri rahmat oleh tuhan yang Maha Esa. Al- Fatihah

RUJUKAN:

I- Kenanglah jasa
Saiful Bahri, Mohamed Hamzah. https://www.hmetro.com.my/node/161381

II- Sejarah Dan Kaitan Irama Lagu Negeri Perak Dan
Negaraku.

III- Waris tuntut royalti lagu Negaraku.

IV- Saiful Bahri, Pencipta Lagu Kebangsaan Malaysia

V- ‘Dah berpuluh tahun
menunggu’

VI- Sejarah awal penciptaan lagu rasmi beberapa negeri di Malaysia.

VII- Antara Saiful Bahari dan Suria Buana


Menjawab Teori Konspirasi Berkaitan Pendaratan Manusia Di Bulan

Ulang tahun manusia mencapai keagungan tertinggi dalam perkembangan peradaban mereka ialah hari ini, menjadikan pencapaian terhebat dalam bidang penerokaan. Nama seperti Neil Armstrong dan juga Buzz Aldrin tentunya terpahat dalam ingatan kita. Atau juga Michael Collins yang diingati sebagai pengemudi utama Apollo 11.

Namun, apabila setiap artikel yang menjelaskan peristiwa bersejarah ini dari sudut sejarah, sains dan seumpama dengannya, mesti ada suara sumbang pengganut tegar konspirasi yang merasakan bahawa dengan duduk depan PC dan menonton video-video daripada YouTube sudah cukup untuk membuatkan mereka jauh lebih pakar daripada 400, 000 orang kru kerja yang bertanggungjawab memastikan pendaratan tersebut menjadi kenyataan.

Sukanya kami ingatkan bahawa The Patriots sentiasa kekal sebagai wadah yang mengangkat hujah, bukti empirikal dan rasional dalam kebanyakan situasi disekitar kita. Kami seperti dahulu, sangatlah tegas menentang apa-apa bentuk teori konspirasi yang tidak disandarkan pada asas fakta sejarah yang kukuh, termasuklah pada pendaratan manusia di bulan.

Jadi, dalam artikel ini, kami cuba melawan teori-teori konspirasi yang cuba menuduh pendaratan manusia di bulan sebagai hoax. Dalam artikel ini, kami akan membantah dan mencabar teori konspirasi yang popular dikalangan penganut teori konspirasi.

1. Kenapa Van Allen radiation belt (sabuk sinaran Van Allen) tidak membunuh terus para angkawasan yang pernah sampai ke Bulan?

Untuk yang tidak mengetahui, sabuk sinaran Van Allen ini ialah salah satu daripada sekurang-kurangnya dua lapisan zarah bercas bertenaga (plasma) yang berada di sekeliling Bumi akibat medan magnet Bumi. Ia merentangi dalam jarak sehingga 1,000 hingga 60,000 kilometer di atas permukaan Bumi. Radiasi dalam Kawasan ini selalu berubah-ubah. Ia dikatakan terwujud daripada angin suria dan sinaran kosmos.

Kononnya dakwaan kaki teori konspirasi tegar, atau sahabat saya Ahmad Faezal lebih suka memanggilnya sebagai Hoaxers mengatakan bahawa tidak ada seorang manusia pun yang mampu melepasinya hidup-hidup atau akan mati “dipanggang” dalam sinaran radiasi ini. Benarkah sedemikian?

Sebenarnya kewujudan kawasan ini telahpun diketahui oleh komuniti sains dari seluruh dunia. Lagi-lagi, misi menghantar prob ke bulan oleh Explorer, Pioneer, dan Luna ketika 1950 dahulu. Jadi, langkah-langkah untuk mengatasi masalah ini sudahpun dikenalpasti. Jadi, selepas pengiraan matematik yang rumit, maka NASA mendapati dalam perjalanan melalui kawasan tersebut dalam tempoh 2 jam, para angkawasan NASA hanya terdedah pada kesan radiasi dalam sekitar 18 rads  sahaja, manakala untuk mendapat sakit daripadanya, amaun yang dikatakan oleh saintis harus dalam sekitar 200 rads sehingga 1000 ‘rads’.

Pengiraan tersebut boleh didapati pada pautan ini (https://spacemath.gsfc.nasa.gov/Algebra1/3Page7.pdf). Kalau anda mahu membantah hujah ini, saya tekan-tekankan sangat anda mengeluarkan pengiraan anda sendiri, dan membuktikan kepincangan formula matematik tersebut. Sampai sekarang, selepas beribu-ribu ahli matematik dari seluruh dunia lahir, masih tidak ada yang mampu mengatakan bahawa formula tersebut salah. Anda berani? Sahut cabaran saya!

2. Kenapa bendera USA Berkibar Dalam Gambar Yang Dikongsikan? Sejak bila bulan ada angin!

Antara persepsi yang ditanam oleh kaki-kaki teori konspirasi ialah di bulan tiada udara, bagaimana panji USA yang dibawa boleh berkibar? Sebenarnya, salah faham ini adalah pada gambar tersebut. Sebenarnya bendera tidak berkibar pun, kekal statik disebalik kainnya pula, dipasangkan rod berbentuk L untuk memastikan bendera Amerika Syarikat tidak terjatuh.

Kalau adapun imej panji bergerak memberi gambaran bahawa ia seperti ditiup angin, ia adalah akibat daripada pengerakkan ketika usaha memacakkan bendera itu. Tiang kelihatan dipusingkan beberapa kali, sekaligus membuatkan bendera turut bergerak. ditambah pula dengan keadaan graviti di bulan yang lebih lemah dari bumi.

Pautan untuk menonton video usaha memacakkan panji US di Bulan: https://www.youtube.com/watch?v=wd6ekSYpt9w

3. Kenapa Tiada Bintang Pada Langit Bulan?

Jawapan kepada persoalan ini adalah kerana pendaratan di bulan dilakukan pada waktu siang, bukannya waktu malam. Bezanya langit bulan ketika itu tidak mempunyai atmosfera seperti di bumi sehinggakan memberikan ilusi langit berwarna biru. Pada ketika mereka menjejakkan kaki ke bulan, betapa permukaan bulan tersangatlah terang membuatkan mereka terpaksa menukarkan setting kamera bagi menampakkan pemandangan yang lebih jelas di atas permukaan bulan, sehingga bintang-bintang tidak kelihatan di dalam gambar.

4. Kenapa Bayang-Bayang Pada Permukaan Bulan Berselerak?

Antara yang dihujahkan oleh golongan kaki teori konspirasi ini ialah betapa bayang-bayang yang tidak sekata dan agak berselerak menunjukkan bahawa sebenarnya sumber cahaya datang daripada pelbagai arah, bukan satu arah sahaja. Sebenarnya fahaman ini agak menyeleweng. Bayang-bayang boleh menjadi berselerakan dan tidak sekata apabila dipancarkan pada muka bumi yang tidak rata, dan beralun, menggerutu, dan berkawah seperti di bulan. Eksperimen ini telah pun cuba dibuktikan oleh Mythbuster melalui salah satu episod membedah teori konspirasi yang menyelubungi pendaratan manusia di bulan.

Pautan untuk tonton dokumentari Mythbuster oleh Discovery Channel: https://www.dailymotion.com/video/x2m7k1z

5. Ada batu yang terdapat label C. Jadi, ini adalah bukti bahawa pendaratan tersebut dilakukan hanya difilemkan di dalam studio.

Kalau dalam sebuah studio, biasanya setiap prop akan ditandakan label bagi memudahkan kru-kru produksi mengenal-pastri prop tersebut dan lokasi untuk meletakkannya. Hujah pada huruf C yang kelihatan pada sebuah batu pada gambar selalu digunakan untuk mengatakan bahawa pendaratan manusia dibulan hanya permainan studio Hollywood sahaja.

Jawapan kepada persoalan ini ialah ketika imej tersebut sedang dihasilkan, ada bulu dan rerambut yang terperangkap sekali. Jadi, pada gambar salinan terdapat ilusi huruf C pada batu. Walhal dalam masa yang sama, pada gambar asal yang dikeluarkan, bukannya salinan, juruf C langsung tidak kelihatan. Boleh rujuk kepada gambar dibawah:

6. Kenapa sangat sikit gambar yang dinaikkan mengenai pendaratan Bulan?

Inilah masalahnya apabila membuat kesimpulan terlalu terburu-buru. Pada tuduhan ini, sukanya saya ingatkan bahawa gambar yang diambil sepanjang misi pendaratan manusia di bulan kini berjumlah lebih 8,400 buah. Boleh rujuk pada laman Flikr yang dikendalikan oleh NASA. NASA telah mendedahkan lebih 8, 400 foto milik mereka. Kami di The Patriots memilih gambar-gambar terbaik untuk tatapan kalian.

Untuk melihat lebih lanjut, boleh ke pautan yang disediakan. (Link: https://www.flickr.com/photos/projectapolloarchive/albums )

Pautan lain: (https://www.nasa.gov/apollo11-gallery )

7. Kenapa pendaratan Lunar Module tidak meninggalkan kesan? Berat dia 17 tan kot! Mesti ada kesan!

Sebab tarikan graviti yang lemah dan juga betapa kapal tersebut mendarat di atas batu, bukannya pasir. Jadi, tidak ada apa yang mengejutkan di sini. Kesan paling besarpun sekadar dedebu melayang sebelum mendarat semula. Walaupun tanah tidak sekeras batu, tetap sukar untuk melihat kesan kerana ketiadaan graviti.

8. Jadi, kalau ia pun semua teori konspirasi yang menyelubungi pendaratan manusia di bulan sudahpun terjawab, apa bukti pula manusia sudah sampai di sana?

Teknologi: Banyak teknologi-teknologi yang anda miliki hari ini adalah datang daripada usaha pendaratan manusia di bulan. Contohnya seperti CAT Scan, yang kini digunakan untuk mengesan kanser, namun awalnya digunakan untuk mengesan ketidaksempurnaan pada komponen-komponen angkasa. Atau juga mungkin vacuum yang digunakan dirumah adalah ciptaan NASA untuk menggerudi permukaan bulan untuk diambil tanah dan dedebu pasir di sana. Tidak lupa juga kalau anda Gamer, Joystick yang anda gunakan adalah daripada ciptaan NASA pada awalnya untuk mengawal Landrover yang berada di atas permukaan Bulan.

Gambar: Kalau anda tidak percaya kepada US atas alasan bahawa US cuba memalsukan pendaratan mereka kerana tidak mahu kalah dengan Soviet, maka kata saya anda mesti percayakan dengan Jepun, bukan? Pada 2008, Jepun telah menghantar prob mereka ke Bulan. Prob tersebut telah menangkap gambar permukaan Bulan menggunakan kamera 3D mereka tersendiri. Mengejutnya, gambar permukaan itu adalah sama dengan gambar yang diambil oleh Apollo 15. Boleh lihat dibawah:

Negara: Untuk pengetahuan semuanya, pada zaman terkemudiannya, negara seperti China dan India telah menghantar prob mereka. Prob mereka telahpun menjelajah keseluruh permukaan bulan. Chandrayaan-1 dan Chang’e 2 daripada India dan China telah menemui bukti kesan pendaratan Apollo 11 di permukaan bulan. Kalaulah pendaratan bulan di sana adalah hoax, kenapa negara seperti India, Jepun dan China yang mendaratkan prob mereka di bulan mengatakan sebaliknya?

Batu: Apabila manusia mendarat di bulan, mereka membawa kembali spesimen-spesimen penemuan di Bulan lalu dibawa semula ke bumi. Salah satu daripadanya ialah sebuah batu. Batu ini masih tidak lagi dijumpai di mana-mana bahagian di bumi dan setakat ini, para pengkonspirasi teori, masih belum mampu membawa batu yang seumpama dengannya untuk membuktikan bahawa pendaratan manusia di bulan adalah sebuah penipuan. Lagipun batu ini telah diuji di makmal geologi di seluruh dunia, bukan setakat di US semata-mata. Gambar batu itu boleh dirujuk dibawah.

Kru Kerja: Hampir 400, 000 orang terlibat dalam misi ke bulan. Pada bancian yang dilakukan pada 1970, kononnya 1 daripada 350 orang orang rakyat Amerika Syarikat ketika itu memang memainkan peranan mereka dalam membantu pendaratan manusia di bulan. Kalaulah pendaratan tersebut adalah hoax, kenapa 400, 000 orang ini tidak keluar mendedahkan mengenai penipuan ini? Angka setinggi 400, 000 adalah angka yang sangat sukar untuk dikawal dan dizipkan mulut mereka.

Kesimpulan

Kenapa saya agak sensitif bila melihat saudara seagama dan sebangsa dengan saya menafikan realiti penerokaan angkasa?

Sebabnya dalam genetik mereka ada darah peneroka. Orang Melayu ialah bangsa pertama dalam sejarah dunia yang meneroka lautan luas, jauh lebih awal daripada bangsa Cina, India, Eropah dan segala bangsa-bangsa pelaut lain.

Pada waktu itu, mahu meneroka laut sahaja penuh dengan mitos-mitos. Orang menyebarkan pelbagai kisah-kisah menakutkan mengenai lautan. Konon ada dewa menakutkan menjaganya. Selain itu, kisah seperti duyung yang menyanyi membuai-buaikan pelaut, sebelum menangkap mereka dan dimakan hidup-hidup menghantui lautan. Kononnya nanti di hujung dunia, akan jatuh pada air terjun yang sangat dalam. Raksasa seperti Kraken, Naga Laut dan banyak lagi selalu didendangkan.

Tapi apakah orang Melayu percaya dengan kisah ni? Tak. Persetankan. Mereka mengembara meredah Lautan Hindi sampai ke Madagasacar. Kemudian mereka sampai sejauh ke Hawaii. Sebab itu rumpun mereka mendiami kawasan lilitan bumi yang terbesar di dunia. Mereka membina kapal-kapal terbaik dunia yang tidak akan terkesan dengan ombak menggila. Ilmu astronomi mereka sangatlah menakjubkan, membantu mereka menjadi pengemudi pengembaraan hebat di tengah lautan. Kalaulah mereka memilih untuk percaya pada mitos-mitos ini, tentunya orang Melayu akan ketinggalan.

Hari ini bukan lagi zaman penerokaan laut. Hari ini ialah zaman penerokaan angkasa. Pada saat negara seperti US, Rusia, India, China, Jepun, dan Eropah berlumba dengan pelbagai pencapaian dalam penerokaan angkasa. Orang Melayu masih percaya pada ustaz-ustaz teori konspirasi yang tak ada latar belakang fizik, astronomi dan teknologi yang berterusan menyebarkan kisah-kisah tak ada asas yang diambil dari golongan bodoh di barat untuk dijadikan isi ceramah mereka. Maka, berterusanlah orang Melayu tidak mampu mencapai sehingga ke Marikh, tertipu dengan mitos-mitos yang persis seperti Kraken, Siren dan Poseidon pada zaman awal penerokaan laut mereka.

RUJUKAN:


Analisis PRU-13 Singapura: Siapa Yang Akan Menang?

Jumaat ini Singapura akan mengadakan PRU ke-13 sejak merdeka bagi memilih 93 ahli parlimen.

People’s Action Party (PAP) yang telah memerintah Singapura selama 61 tahun (sejak 1959) dijangka akan menang. Sekarang cuma nak tengok samada pembangkang dapat menambah kerusi je.

Apa yang “unik” pasal Singapura ialah ia masih belum ada party alternation (pertukaran parti) sejak merdeka pada tahun 1965.

Di kalangan negara ASEAN, yang sudah: Filipina, Thailand, Indonesia, Myanmar & Malaysia.

Yang belum: Brunei, Vietnam, Laos, Cambodia & Singapura.

Brunei tak ada PRU. Vietnam & Laos negara komunis satu parti. Cambodia & Singapura mengamalkan sistem pelbagai parti tapi parti pemerintah sangat dominan sehingga tak tercabar.

Dalam PRU yang lepas pada tahun 2015, PAP sapu 83 daripada 89 kerusi, manakala parti pembangkang yang utama iaitu Workers Party (WP) hanya dapat 6 kerusi. Tu pun bilangan kerusi pembangkang yang terbanyak dalam sejarah.

Malah dalam 4 PRU pertama selepas merdeka (1968, 1972, 1976, 1980), PAP menang semua kerusi. Sapu bersih.

PAP ditubuhkan pada tahun 1954. Asalnya adalah parti centre-left berideologi demokrasi sosial, perjuangkan kebajikan pekerja.

Tapi selepas kemenangan dalam PRU 1959, Lee Kuan Yew yang dilantik sebagai PM Singapura pertama mula “purge” golongan kiri (sosialis) dalam parti.

WP pula diasaskan oleh David Marshall, Ketua Menteri (CM) Singapura pertama yang membimbing parti Labour Front (LF) memenangi PRU Singapura pertama pada 1955. Selepas resign sebagai CM pada 1956, Marshall keluar LF & menubuhkan WP pada 1957.

Tengok logo pun tau keras melawan.

Pada mula-mula WP tak se-popular Barisan Sosialis yang lebih kiri & radikal, tapi di bawah pemerintahan kuku besi LKY, kebanyakan pemimpin BS kena tangkap & dipenjarakan.

Jadi akhirnya BS bergabung dengan WP pada tahun 1988, menjadikan WP parti pembangkang terbesar.’

Selain PAP yang centre-right dan WP yang centre-left, parti-parti yang bertanding pada PRU kali ini termasuk Singapore Democratic Party (SDP) & Singapore People’s Party (SPP) yang liberal, dan banyak parti yang tak jelas apa ideologinya.

Antara parti terbaru adalah Progress Singapore Party (PSP) yang diasaskan oleh Tan Cheng Bock, bekas otai PAP pada tahun 2018. Antara ahlinya ialah Lee Hsien Yang, adik Lee Hsien Loong PM Singapura, anak LKY. So kira macam parti rebel yang asal PAP lah.

Parti Melayu-Islam pun ada di Singapura: Persatuan Kebangsaan Melayu Singapura (PKMS) dan Angkatan Islam Singapura (AIS) yang masing-masing berasal dari cawangan UMNO dan PAS di Singapura, tapi dah tak bertanding sejak tahun 1990-an.

Antara sebabnya ialah deposit yang makin mahal mencekik darah (dari S$1,500 tahun 1984 naik ke $4,000 tahun 1988 naik ke S$6,000 tahun 1991), dan kawasan undi yang semakin sikit selepas PAP memperkenalkan Group Representation Constituency / GRC pada tahun 1988.

Kawasan GRC ni kena bertanding secara berkumpulan, dalam 4 atau 5 orang. Kalau kumpulan menang, maka semua ahli kumpulan akan dilantik sebagai ahli parlimen.

Kalau satu lawan satu tu Single Member Constituency (SMC).

Untuk PRU tahun ni, 14 kawasan adalah SMC, 17 kawasan adalah GRC. Daripada 17 tu 11 adalah GRC berkumpulan 5 orang, 6 adalah GRC berkumpulan 4 orang. Jadi (14 x 1) + (11 x 5) + (6 x 4) = 93 kerusi.

Obses betul dengan matematik orang Singapura ni.

Kerajaan PAP kata tujuan GRC adalah untuk memastikan ada ahli parlimen dari golongan minoriti sebab kumpulan yang bertanding dalam GRC wajib ada seorang Melayu/India.

Tapi tujuan yang sebenar adalah untuk menyukarkan pembangkang menang.

Dominasi PAP dalam PRU tergugat apabila J.B. Jeyaretnam dari WP berjaya menawan kerusi Anson melalui pilihanraya kecil tahun 1981, diikuti oleh kemenangan Chiam See Tong dari SDP di Potong Pasir dalam PRU 1984.

Jadi PAP kena act smart untuk mengekang kebangkitan pembangkang.

Nak buat poster payah satu hal, GRC ni menyukarkan parti-parti pembangkang Singapura untuk bertanding sebab saiz parti diorang agak kecil dan tak cukup modal, susah nak letak calon.

Macam PKMS sebelum tahun 1988 akan letak calon untuk Kampong Ubi, target situ saja sebab Melayu ramai. Tapi selepas Kampong Ubi disatukan dengan Kampong Kembangan dan Aljunied jadi “Aljunied GRC”, PKMS dah tak mampu nak bertanding di situ. Pembangkang lain pun ada masalah sama.

Dalam PRU 1991, pembangkang hanya bertanding di 5 kawasan GRC. Itu membolehkan PAP menang 10 GRC tanpa bertanding, dapat 40 kerusi free. Campur 1 SMC yang tiada calon pembangkang, maka PAP diisytiharkan sebagai pemenang pada hari penamaan calon sebab dah capai majoriti 41.

Untuk tahun 1997 dan 2001 pun PAP terus menang pada hari penamaan calon. Pembangkang hanya mampu pertahankan kerusi di Hougang (yang dimenangi oleh WP sejak 1991) dan Potong Pasir untuk tahun-tahun yang seterusnya.

PAP pun pressure pengundi 2 kawasan ni dengan kuasa kerajaan. Antaranya tak bagi upgrade flat HDB (macam PPR kat Malaysia). Sebab tu kawasan perumahan situ nampak buruk.

Tengok flat Potong Pasir ni jaman bila punya design.

MRT pun tak lalu 2 kawasan itu, kena tunggu sampai tahun 2003 baru ada stesen MRT lepas fight punya fight.

Namun memasuki 2010-an, PAP mula menemui cabaran untuk memelihara kuasanya.

Dalam PRU 2011, PAP mencatat undian popular paling sedikit dalam sejarah (60%). First time pembangkang berjaya menang GRC (Aljunied GRC), menambah jumlah kerusi WP dari 1 kpd 6 (1 Hougang, 5 Aljunied).

Punca Aljunied flip dari PAP kepada WP ialah komen LKY dalam buku Hard Truths terbitan awal tahun 2011 yang kata Islam sebagai punca orang Melayu tak nak berintegrasi. Komen tersebut menyinggung perasaan ramai orang Melayu. Dan Aljunied adalah kawasan ramai pengundi Melayu.

Tapi LKY bukan saja tak mohon maaf malah mengugut pengundi Aljunied bahawa diorang akan menyesal (repent) kalau undi pembangkang.

Jadi majoriti Aljunied nekad undi WP untuk protes keangkuhan LKY.

Maka PAP pun mula sedar gaya authoritarian LKY tidak lagi sesuai untuk politik zaman baharu malah boleh jadi beban kepada kelangsungan pemerintahan PAP.

Maka seminggu selepas PRU 2011, LKY letak jawatan sebagai Mentor Minister. Singapura memasuki zaman pasca-LKY.

Tapi orang Singapura jenis pragmatis, walaupun kadang rasa “du lan” dengan kerajaan, tak saja2 ubah.

Undian popular PAP naik balik dari 60% kepada 70% dalam PRU 2015. Pembangkang tak berjaya menambah kerusi, malah hilang Punggol East SMC yang dimenangi semasa PRK 2013.

PAP walaupun ada masalah imej sebab dah lama sangat memerintah, tapi ia masih dilihat sebagai kerajaan yang berwibawa.

Parti2 pembangkang tak nampak ready untuk memerintah malah ketandusan idea. Balik2 isu gaji minima & lambatkan kenaikan kadar GST yang recycle bertahun-tahun.

Malah parti-parti pembangkang sampai sekarang tak ada satu pakatan (coalition). Undi yang berpecah-pecah menguntungkan PAP.

Chiam See Tong pernah menubuhkan Singapore Democratic Alliance (SDA) pada tahun 2001, tapi hanya melibatkan SPP, National Solidarity Party (NSP), Singapore Justice Party (SJP) dan PKMS. WP dan SDP yang lebih berpengaruh dikecualikan.

Malah Chiam See Tong selaku pengasas pun kena sailang: dia dan partinya SPP kena tendang keluar pada 2011, tinggal SJP dan PKMS je dalam SDA.

So kali ini peluang PAP untuk sambung memerintah adalah cerah. Pembangkang seperti WP cuba untuk meluaskan sayap selain Hougang & Aljunied dengan mensasarkan East Coast GRC di mana Nicole Seah yang sangat popular di kalangan orang muda diletak sebagai calon.

Cabaran WP disahut oleh Timbalan PM Heng Swee Keat yang bertanding di East Coast instead of kawasan lamanya Tampines GRC.

Heng adalah PM-in-waiting. Kalau menang, maka Lee Hsien Loong lega untuk pass jawatan PM sebelum 2022 (waktu LHL umur 70). Kalau kalah, kacau plan LHL.

Selagi isu bread and butter menjadi fokus, Singapura tak akan mengalami perubahan politik sebab PAP adalah pemerintah yang cekap. Hanya politik identiti mampu goyang PAP. Dan Singapura masih kekurangan ahli politik karismatik yang boleh “weaponize” identiti.

Yang paling dekat pun Low Thia Khiang yang pegang kawasan Hougang dari 1991-2011.

Sebagai anak suku Teochew, Low berucap dalam dialek Teochew sebagai tanda protes pemaksaan Inggeris dan Mandarin oleh LKY, dan itu berjaya menawan hati orang Hougang yang majoriti Teochew.

Isu imigran pun akan backfire kat PAP yang mengamalkan dasar pro-imigran untuk menambah populasi Singapura. Sentimen anti-imigran tu ada, cuma tak kuat. Ada parti Singaporeans First, tapi sambutan so-so, parti pun dah bubar.

Orang Singapura masih terlalu pragmatik dan praktikal, belum sampai masa untuk mempersoalkan naratif identiti kebangsaan yang dibentuk oleh LKY/PAP selama ini. Belum ada trigger lagi.


Membantah Teori Konspirasi Tentang LHC

Artikel santai dan ringkas ini bukanlah bertujuan untuk menyerang mana – mana pihak , ia hanyalah untuk memperbetulkan persepsi salah yang tersebar luas yang dicetuskan segelintir pihak tanpa merujuk ahli dalam sesuatu bidang .
..

Apakah itu LHC (Large Hadron Collider) sebenarnya? Adakah ia mesin pengorek teras bumi seperti yang didakwa didalam sebuah video ini?

( https://youtu.be/BjuN21ep28I )

Secara ringkasnya LHC merupakan pemecut zarah bertenaga tinggi terbesar di dunia yang bertujuan untuk kajian di dalam bidang fizik. Dengan terowong berbentuk lingkaran sepanjang 27 Kilometer serta dibina pada kedalam purata sekitar 100 meter di bawah tanah, LHC memiliki 9600 magnet superkonduktif yang disejukkan dengan suhu sekitar 271 darjah celcius di bawah paras beku yang diletakkan pada laluan zarah bergerak .
..

Bagaimana cara LHC bekerja?

LHC akan melanggarkan zarah dengan zarah yang lain pada arah yang bertentangan pada ruangan vakum dengan kelajuan pecutan zarah menghampiri kelajuan cahaya sehingga zarah -zarah tersebut berpecah menjadi zarah – zarah keunsuran.

Antara contoh zarah keunsuran yang telah ditemui hasil perlanggaran zarah pada kelajuan menghampiri kelajuan cahaya tersebut adalah boson Higgs yang telah menggegar dunia fizik pada tahun 2012 yang lalu.
..

Dimana letaknya LHC?

LHC yang mempunyai beberapa pusat kajian seperti LHCB, ATLAS, ALICE dan CMS
dibina oleh European Organization for Nuclear Research (CERN) dengan kerjasama ribuan saintis serta jurutera daripada seluruh dunia tersebut terletak di sempadan perancis – Switzerland (berhampiran Geneva) iaitu sekitar 200 KM dari Basel,Switzerland.

Adakah LHC mampu menghasilkan lohong hitam sehingga mencetus kemusnahan bumi?

Pelbagai konspirasi mula tersebar sejak awal terciptannya LHC. Antara konspirasi yang paling terkenal adalah , perlanggaran zarah – zarah di LHC mampu menghasilkan lohong hitam yang mampu memusnahkan bumi .

Benarkah ?

Sekiranya LHC mampu menghasilkan lohong hitam sekalipun, ia hanyalah lohong hitam berskala mikroskopik dan akan hilang serta- merta dalam jangka masa yang singkat sebelum ia sempat mencetuskan kemusnahan pada bumi. Adakah LHC ini suatu usaha gila kumpulan iluminati serta elit global untuk menghancurkan bumi ?

Itu adalah dakwaan dangkal tidak berasas .

Terdapat ramai saintis seluruh dunia yang terlibat dengan LHC termasuklah beberapa rakyat Malaysia yang beragama Islam dan berbangsa Melayu seperti Zukhaimira Zolkapli merupakan pelajar PhD dalam bidang fizik zarah di Pusat Fizik Zarah Kebangsaan (NCPP), Universiti Malaya

Sila ke pautan ini untuk membaca temubual penuntut Malaysia di CERN :

https://www.majalahsains.com/pengalaman-di-european-organi…/
..

Mungkin selepas baca artikel ini, ada yang berbunyi:

“Mudahnya kau percaya. Itu yang mereka cakap, takkanlah geng-geng iluminati ni nak cerita perkara sebenar.”

Daripada percaya sumber yang tidak berasas serta penuh sangkaan yang tidak pasti, Lebih elok percaya pada sumber yang lebih dipercayai iaitu sumber daripada pihak – pihak yang memang terlibat secara langsung dengan LHC.

“Ustaz lebih berilmu daripada kau. Tinggi mana ilmu kau nak mempertikai ustaz?”

Apa yang diperkatakan oleh seseorang yang bergelar ustaz itu tidak bermakna ia tidak boleh disanggah. Tidak bermakna juga gelaran sebagai seorang ustaz itu tiket untuk ulas semua perkara. Kenapa perlu taklid kepada pendapat ust semata tanpa ambil kira juga pembuktian secara sainstifik oleh ahlinya? Adakah ahli dalam sesuatu bidang itu tidak bernilai sehingga bertindak mengetepikan pendapat orang yang lebih berkelayakan ?

Tidaklah saya mengetepikan agamawan. Tetapi, perlu dilihat juga situasinya. Agamawan tidak semestinya arif dalam semua bidang sehingga pendapat mereka 100% tidak boleh disanggah. Kereta rosak, kita jumpa mekanik . Bukan jumpa doktor yang tak tahu pasal kereta.

Macam tu la analoginya . .

Kenapa kita tak nak jumpa sahaja doktor untuk betulkan kereta rosak ?

Sebab kita tahu, doktor itu bukan ahlinya .

“… maka bertanyalah kepada orang yang mempunyai pengetahuan jika kalian tidak mengetahui.” (an-Nahl: 43)

Wallahu A’lam
..

Jom jadi golongan yang berfikir.


George Weah: Dari EPL Ke Kerusi Presiden

George Weah. Sudah pasti penggemar sukan bola sepak eropah era 90-an akan mengenali nama penyerang lincah ini. Mana tidaknya, George Weah pernah dianggap sebagai di antara penyerang terbaik zaman tersebut dengan variasi kelab yang diwakilinya termasuklah PSG, Manchester City, dan Ac Milan.

George Manneh Oppong Weah lahir pada 1 oktober 1966 di Bandar Clara, Liberia dan memulakan karier bola sepaknya dengan kelab Young Survivor of Clartown, Bongrange Company, Mighty Barole dan Invincible Eleven di Liberia. Namun setelah beliau berpindah ke sebuah kelab Cameroon “Tonnerre de Yaoundé”, permainan beliau menarik minat seorang jurulatih lagenda di Eropah.

Arsene Wenger menjadi insan yang bertanggungjawab memperkenalkan Weah kepada dunia dengan membawa masuk penyerang tersebut ke Napoli pada tahun 1988. Kemudiannya Weah berpindah ke Paris Saint Germain pada tahun 1992 bagi membantu menajamkan serangan gergasi Perancis tersebut.

Perpindahan beliau ke PSG nyata memberi impak positif dalam kariernya dengan kejayaan membolot juara liga pada tahun 1994 serta menjadi penjaring gol terbanyak “UEFA Champions League” pada tahun 1994/1995.

Pada kemuncak karier inilah beliau berpindah ke Ac Milan dan membantu gergasi Itali tersebut menjuarai kejohanan liga Serie A sebanyak dua kali (1996 dan 1999) sebelum dipinjamkan ke Chelsea pada awal tahun 2000. Akhirnya beliau melanjutkan karier bola sepaknya dengan bermain di Manchester City dan Marseille sebelum menamatkan karier profesionalnnya di Al-Jazira Fc pada tahun 2003.

Sepanjang kariernya sebagai penyerang utama bola speak, beliau pernah membolot Anugerah Ballon D’Or pada tahun 1995 dan Pemain Terbaik Tahunan FIFA. Hebat sekali! Bahkan beliau merupakan orang Afrika pertama menjuarai Ballon D’Or.

Sudah tentu juga beliau pernah memegang takhta pemain Terbaik Tahunan Afrika sepanjang tahun 1989, 1994 dan 1995 manakala pada tahun 1996 beliau disenaraikan sebagai “African Player of Century”. Menariknya juga, Pele pada tahun 2004 menyenaraikan Weah sebagai top 100 pemain bola sepak yang masih hidup. Pele beb! Bukannya Lord Bendtner!

Sudah tentulah kita mengingati gol cantik hasil gerakan solo beliau pada tahun 1996 ketika bermain dengan Ac Milan. Ketika perlawanan tersebut, beliau membawa bola dari kotak penalti sendiri dengan laju menuju kotak penalti lawan sebelum menyudahkan dengan satu rembatan rendah menewaskan penjaga gol Verona. Lebih jauh gerakan solonya berbanding Maradona dan Messi!

Manakala di peringkat antarabangsa pula, beliau bermain bersama Liberia dengan 75 caps dan menghasilkan 18 gol untuk negaranya. Beliau merupakan di antara pemain terbaik namun gagal memenangi Piala Dunia dan FourFourTwo turut menyenaraikan beliau sebagai pemain terbaik yang tidak sempat menjuarai Kejohanan Juara Liga-Liga Eropah.

Jangan main-main juga dengan pemain serba boleh ini kerana beliau turut mempunyai Ijazah Sarjana Muda dalam Pengurusan Sukan daripada Universiti Parkwood di London dan Pentadbiran Perniagaan daripada Universiti Miami. Pendidikan tetap menjadi keutamaan!

Weah memulakan langkah politiknya dengan menyertai pilihanraya di bawah parti Pakatan Perubahan Demokratik kepada wakil Parti Perpaduan pada November 2005.  Weah juga turut masuk bertanding pada tahun-tahun berikutnya namun kemuncaknya adalah apabila beliau menyatakan hasratnya untuk bertanding bagi kerusi Presiden pada April 2016.

Dengan ini, beliau turut mewakili parti yang sama bertanding bagi kerusi tersebut pada tahun 2017 dan memenangi pusingan pertama dengan undian sebanyak 38.4 peratus. Kemudian dalam pusingan kedua, beliau mengalahkan lawannya Joseph Boakai dengan undian sebanyak 61.5 peratus seterusnya secara rasmi menggantikan Ellen Johnson Sirleaf (presiden wanita pertama di Afrika). Beliau secara rasmi mengangkat sumpah sebagai Presiden Liberia pada 22 Januari 2018 dan terus menjadi presiden negara tersebut sehingga kini.

Sesungguhnya Weah mengajar kita beberapa hal yang utama iaitu dalam setiap perkara “Pendidikan adalah satu keutamaan”. Bahkan beliau juga memberi kita inspirasi untuk tidak pernah takut mengubah haluan hidup atau karier serta jangan pernah mengalah untuk mencuba. Hendak seribu daya, tak hendak seribu dalih!

RUJUKAN:

“George Weah”, Encyclopædia Britannica. https://www.britannica.com/biography/George-Weah

“George Weah – unassuming even at the pinnacle of success”, FIFA.com. https://www.fifa.com/the-best-fifa-football-awards/news/george-weah-unassuming-even-the-pinnacle-success-71402

Greg Lea, “The 25 best players never to win the Champions League”, FourFourTwo, 28 Mei 2019. https://www.fourfourtwo.com/gallery/25-best-players-never-win-champions-league

“Pele’s list of the greatest”, BBC Sports, http://news.bbc.co.uk/sport2/hi/football/3533891.stm